title: The Jack

text: The Jack on AC/DC:n kappale vuoden 1975 levyltä "T.N.T.". "Kappale on myös julkaistu High Voltagen" maailmanlaatuisessa versiossa vuonna 1976. ”The Jack” on tyyliltään hyvin bluesmainen. Kappaleen sanoitukset kertovat sukupuolitaudista, joskin studiolevytyksessä on sensuroidut sanat, jotka voidaan rinnastaa korttipeliin. Livenä yhtye on yleensä laulanut sensuroimattoman version.


title: The Jack

text: ”The Jackista” tuli nopeasti suosittu konserttinumero, koska siinä on yleisölle sopiva yhteislaulu osuus kertosäkeessä. Tästä hyvä esimerkki on kappaleen levytys live-albumilla "If You Want Blood You've Got It". ”The Jack” on hyvä esimerkki koulupoikamaisesta huumorista, joka vaikuttaa AC/DC:n musiikissa.


title: The Jack

text: Kappale sai alkunsa eräällä kiertueella, kun rytmikitaristi Malcolm Young sai viestin eräältä tytöltä. "Tyttö syytti minua siitä, että olin tartuttanut häneen tippurin, jota minulla ei koskaan ollut."


title: The Jack

text: Malcolm antoi viestin solisti Bon Scottille, ja he alkoivat soittaa hidasta bluesia laulaen "She's Got The Jack" (viitaten tautiin). Kappale jäi AC/DC:n harjoituksiin ja myöhemmin ohjelmistoon.


title: The Jack

text: Pintapuolisesti kappaleen sensuroidut sanat vaikuttavat kertovan tarinan kertojan ja erään naisen välisestä korttipelistä, jossa nainen voittaa kertojan jätkällä (The Jack). Kuitenkin sanoituksessa on viitteitä sukupuoliseen kanssakäymiseen, kuten ”my ace was high” ja ”how was I to know she'd been dealt with before”. Myöhemmin sanoitukset paljastuvat sukupuolitaudista kertoviksi.


title: The Jack

text: Kappale koostuu yksinkertaisista blues-soinnuista, mutta Angus Youngin vahva riffi ja yhteyslaulutyylinen kertosäe tekevät kappaleesta yksinkertaista bluesia raskaamman. Bon Scottin laulu alkaa unisena murinana, mutta myöhemmin se muuttuu miehiseksi, mutta ahdistuneeksi ulvonnaksi, kun kertoja tajuaa, että naisella oli sukupuolitauti ”she's got the jack”.


title: The Jack

text: Konserteissa yhtyeen kitaristilla Angus Youngilla on ollut tapana stripata kappaleen tahtiin.


title: Pelottaako?

text: Pelottaako? () on kanadalainen nuortensarja.


title: Pelottaako?

text: Sarjassa joukko nuoria, jotka kutsuvat itseään "Keskiyön kerholaisiksi" (Members of The Midnight Society), tapaa aina iltaisin metsässä salaisella nuotiopaikalla. He kertovat jokainen vuorollaan jännittäviä tarinoita, jotka pohjautuvat kauhuun, fantasioihin tai sci-fiin. Yksi tarina kestää aina jakson verran, lukuun ottamatta paria poikkeusta. Jakson lopuksi yksi kerholaisista toivottaa hyvää yötä ja sammuttaa nuotion.


title: Pelottaako?

text: Sarjaa tehtiin kaiken kaikkiaan seitsemän tuotantokautta. Ensimmäiset viisi kautta esitettiin Kanadassa vuosien 1990–1996 välisenä aikana ja kaksi viimeistä 1999–2000.


title: Pelottaako?

text: Suomessa viiden ensimmäisen tuotantokauden jaksot esitettiin Yle TV1ssä 1990-luvun puolivälissä. Vuosina 2003–2005 Yle TV2 esitti loput jaksot.


title: Unkarin koripallomaajoukkue

text: Unkarin koripallomaajoukkue edustaa Unkaria koripallon maajoukkuekilpailuissa.


title: Unkarin koripallomaajoukkue

text: Unkari liittyi FIBA:an vuonna 1935. Maa osallistui vuonna 1935 pidettyihin ensimmäisiin koripallon EM-kilpailuihin, joissa se sijoittui yhdeksänneksi. Ensimmäinen mitali tuli vuoden 1946 kisoista, joissa maa sijoittui pronssille. Hopeaa maa saavutti vuonna 1953 ja maan tähän astisen historian ensimmäinen EM-kulta tuli vuonna 1955. Menestysvuosien jälkeen maa ei esiintynyt enää arvokisoissa ja vuoden 1969 EM-kilpailuiden jälkeen Unkari osallistui seuraavan kerran arvokisoihin vasta vuonna 1999.


title: Unkarin koripallomaajoukkue

text: Unkari on selviytynyt neljä kertaa olympialaisiin. Ensimmäisen kerran tämä tapahtui Lontoon olympialaisissa 1948. Maa sijoittui lopulta 16:ksi, kun joukkueita oli mukana 23. Unkarin paras sijoitus olympialaisissa on vuoden 1960 olympialaisten seitsemäs sija.


title: Hän pukee sinut huntuun

text: Hän pukee sinut huntuun on Mustat Enkelit -yhtyeen single, joka ilmestyi elokuussa 2009. Kappale on Markku Petanderin säveltämä ja Mikko Karjalaisen sanoittama. Karjalainen on sanoittanut myös Anne Mattilan "Perutaan häät" -laulun.


title: Ustaz Mohammed Yusuf

text: Ustaz Mohammed Yusuf (1970 – 30. heinäkuuta 2009) oli nigerialainen islamisti. Hän johti vuonna 2004 perustamaansa Boko Haram -liikettä, jota on kutsuttu myös "Talibaniksi". Liikkeen tavoitteina on ollut länsimaisen koulutuksen lakkauttaminen, nykyisen Nigerian valtion kaataminen ja tiukan islamilaisen lain valtakunnanlaajuinen käyttöönotto. Liike opettaa, että sade on Jumalan luomaa ja hylkää siksi tieteellisen selityksen sen synnystä. Se myös kiistää evoluution ja tukee näkemystä litteästä Maasta.


title: Ustaz Mohammed Yusuf

text: Ustaz Mohammed Yusuf oli korkeasti koulutettu. Hän puhui sujuvaa englantia ja ajoi kertoman mukaan Mercedes Benzillä.


title: Ustaz Mohammed Yusuf

text: Poliisi ampui Ustaz Mohammed Yusufin Maidugurin väkivaltaisuuksien keskellä vuonna 2009. Surmaa edelsivät Boko Haramin jäsenten tekemät väkivaltaiset iskut poliisiasemille.


title: Lillträsk

text: Lillträsk (myös Hentmossen) on pieni, noin 15 hehtaarin laajuinen suoalue Espoossa Henttaan ja Kuurinniityn pientaloalueiden välissä.


title: Lillträsk

text: Suon paikalla sijaitsi aikoinaan muinainen merenlahti. Alueen soistuminen alkoi 3000 vuotta sitten järven kasvettua umpeen altaan erottauduttua Litorinamerestä. 1700- ja 1800-luvuilla suon keskellä on ollut vielä pieni lampi, mutta ajan kuluessa aiempi pieni järvi on soistunut rannoista ja vähitellen muuttunut kokonaan suoksi. Lillträskillä ei kulje pitkospuita.


title: Lillträsk

text:
Alueen yleisimmät suotyypit ovat rehevät korvet. 60 % havainnoista on tyypiltään ruoho- ja heinäkorpia sekä nevakorpia. Suon luonnontilaisuusaste on noin 59 prosenttia ja se kuuluu Espoon maakunnallisesti arvokkaiden suojelukohteiden
luetteloon.


title: Maavärit

text: Maavärit ovat yleensä luonnosta peräisin olevia pigmenttejä. Maavärejä on käytetty eri puolilla maailmaa esihistoriallisista ajoista lähtien muun muassa kehon värjäämiseen ja luolamaalauksiin. Luolamaalauksissa käytettiin jo 35 000 eaa. okravärejä, kuten keltaista okraa ja punamultaa. Pisimpään on käytetty rautaoksidipitoista punamultaa.


title: Maavärit

text: Ilmeisesti jo paleoliittisellä kaudella tunnettiin kalsinointitekniikka, jolla saatiin keltaisista ja ruskeista, siennoista ja umbrista punaista väriä. Rautaoksidipigmenttejä opittiin 1600–1700-luvulla valmistamaan synteettisesti.


title: Maavärit

text: Yleisimmät maavärit ovat okra, sienna ja umbra, jotka ovat saaneet nimensä löytöpaikan, kuten Sienan tai Umbrian mukaan. Useimmista maaväreistä on olemassa raaka ja poltettu sävy. Poltetut maavärit ovat usein punasävyisiä, kuten poltettu punasavi tai terrakotta. Tunnettuja ja pitkään käytössä olleita perusmaavärejä ovat siten raaka sienna, poltettu sienna, raaka umbra ja poltettu umbra.


title: Maavärit

text:
Maavärit ovat hinnaltaan suhteellisen edullisia, valonkestäviä ja muutenkin hyvin säilyviä. Öljyväreinä ne myös kuivuvat nopeahkosti.
Maaväreillä tarkoitetaan toisinaan myös ruskeasävyisiä värejä ja murrettua väriskaalaa yleensä.


title: Maavärit

text: Maavärejä, myös mangaanioksidia ja hiiltä, on käytetty mm. ruoan säilytysaineina ja lääkkeissä.


title: Lynette Scavo

text: Lynette Scavo (o.s. Lindquist) on fiktiivinen henkilö sarjassa "Täydelliset naiset" ("Desperate Housewives"). Lynetteä esittää näyttelijätär Felicity Huffman.


title: Lynette Scavo

text: Sarjan luoja, Marc Cherry, sai inspiraation Bree Van de Kampin perheeseen omasta perheestään ollessaan teini-ikäinen, Lynetten perhe perustuu hänen lapsuuteensa. Muita rooliin koe-esiintyneitä Felicity Huffmanin lisäksi on muun muassa Alex Kingston, joka oli liian kurvikas rooliin.


title: Lynette Scavo

text: Lynette syntyi vuonna 1966 ja on kolmesta tyttärestä vanhin. Isänsä kuoltua Lynetten äiti, Stella meni uusiin naimisiin Glenn Wingfieldin kanssa. Glen kuitenkin jätti perheen, mistä Lynette syytti äitiään.


title: Lynette Scavo

text: Lynette valmistui Northwestern-yliopistosta ja tapasi Tom Scavon heidän työskennellessä yhdessä mainosalalla. Pari meni naimisiin ja muutti Wisteria Lanelle Lynetten saatua tietää odottavansa parin vanhimpia lapsia, Porteria ja Prestonia. Vuotta myöhemmin Lynette synnytti Parkerin ja viittä vuotta myöhemmin Pennyn. Lynettellä on eniten lapsia koko Wisteria Lanella ja hän tekee mikä on parhaaksi hänen perheelleen.


title: Lynette Scavo

text: Sarjan alussa Lynette on lähellä hermoromahdusta - yksin kotona neljän pienen lapsen kanssa. Lynetten aviomies on aina työmatkoilla tai töissä. Lynette kamppaili pärjätäkseen yksin kaikkien neljän lapsensa kanssa, kunnes Prestonille ja Porterille määrättiin ADHD- lääkettä. Lynette päätti olla lääkitsemättä heitä ja alkoi ottaa lääkkeitä itse, mutta tajuttuaan olevansa koukussa lopetti. Kauden lopussa Tom otti töistään lopputilin, ja Lynette palaa töihin.


title: Lynette Scavo

text: Lynette sai työn mainostoimistosta ja suurimman osan kautta Lynette hoiti työtehtäviään kollegoidensa kanssa. Stu on pölpöttelevä assistentti, joka on kiltti Lynettelle ja tekee tälle usein palveluksia. Nina on työkaveri helvetistä; huorahtava, itsekeskeinen ja neuroottinen. Nina aiheuttaa Lynettelle monia ongelmia ja aiheuttaa tälle stressiä. Ed on näennäisesti cool tyyppi, mutta tämän vuoksi Lynette joutuu antamaan Tomille potkut toimistostaan.


title: Lynette Scavo

text: Lynette todistaa Breen puolesta kun Andrew syyttää tätä pahoinpitelystä ja sai Breen ymmärtämään että hänellä on alkoholionglema. Kauden lopussa Lynette luulee Tomin pettävän tätä, mutta saa selville että Tom tapasi vain tyttärensä, Kayla Huntingtonin. Kayla on yhden Tomin yhden illan jutun tulos Kaylan äidin Nora Huntingtonin kanssa. Nora käyttää menneiden vuosien elatusapua muuttaakseen Kaylan kanssa Fairviewiin, jotta Kayla oppii tuntemaan isänsä, äitipuolensa sekä sisarpuolensa.


title: Lynette Scavo

text: Takaumassa kauden lopussa Lynette synnyttää Pennyn jolloin Tom sanoo haluavansa valita seuraavan lapsen nimen.


title: Lynette Scavo

text: Lynettellä on onglemia Noran ja Kaylan pyöriessä perheensä ympärillä. Lynette saa selville Noran haluavan Tomin takaisin ja varoittaa tätä pitämään etäisyyttä. Nora päättää muuttaa pois ja viedä Kaylan mukanaan, joten Lynette ja Tom päättävät hakea Kaylan huoltajuutta. Suunnitelmat kuitenkin muuttuvat Noran ja Lynetten jouduttua Carolyn Bigsbyn panttivangeiksi supermarkettiin. Carolynin saatua selville Noran yrittävän viedä Lynetten miehen tämä ampuu Noran. Ennen tämän kuolemaan Lynette lupasi huolehtia Kaylasta. Vihoissaan Noran kuolemasta Lynette sanoi että Carolyn ansaitsi tulla petetyksi. Carolyn suuttui ja ampui Lynetteä käsivarteen. Lynette ja Kayla kamppailevat tullakseen toimeen Kaylan syyttäessä Lynetteä äitinsä kuolemasta.


title: Lynette Scavo

text: Tom päätti työttömäksi jäädessään avata pizzerian ja Lynette päätti auttaa, parin suhde kuitenkin joutui koetukselle Tomin jouduttua vuodelepoon loukattuaan selkänsä. Lynette kamppaili selvitäkseen Tomin, viiden lapsen sekä pizzerian kanssa ja päätti palkata ravintolaan apulaisen, Rickin. Pian Lynette tajusi alkavansa ihastua Rickiin ja vietti paljon aikaa tämän kanssa ravintolan suljettua. Tom luuli Rickillä ja Lynettellä olevan suhteen ja vaati Rickia lopettamaan työnsä, mutta tämä kieltäytyi. Rick kertoi olevansa ihastunut Lynetteen jolloin Lynette erotti tämän. Riideltyään Tomin kanssa Lynette löi päänsä lattiaan jonka jälkeen he lähtivät sairaalaan. Sairaalassa selvisi, että Lynettellä on syöpä. Tom lainasi rahaa Lynetten äidiltä, Stellalta saadakseen perheen laskut maksettua jolloin Stella päätti muuttaa Lynetten luo auttaakseen perhettä.


title: Lynette Scavo

text: Lynette päätti pitää syöpänsä salaisuutena ja alkoi käyttää peruukkeja. Hän ei halunnut ihmisten säälivän itseään, mutta tunnusti lopulta ystävilleen sairautensa. Lynette pyysi äitiään lähtemään tämän laitettua suklaaleivoksiin marihuanaa. Myöhemmin Lynette sai tietää Glenin jättäneen äitinsä, koska tämä on homo.


title: Lynette Scavo

text: Kauden lopussa Wisteria Lanelle osuu tornado, jolloin Lynette lahjoo naapurinsa rouva McCluskeyn antamaan Scavon perheen majoittua tämän kellariin. Koko Scavon perhe kuitenkin selviää tornadosta.


title: Lynette Scavo

text: Kayla alkaa kohdella Lynetteä halveksivasti ja syyttää tätä lyömisestä. Kaylan pahat teot jatkuvat ja lopulta Tom ja Lynette passittavat tämän Noran vanhempien luo asumaan.


title: Lynette Scavo

text: Viiden vuoden kuluessa Scavon pojat eivät ole vieläkään muuttaneet tapojaan vaan ovat yhtä kujeilevia kuin aikaisemminkin.


title: Lynette Scavo

text: Tom ja Lynette pyörittävät vieläkin pizzeriaa, mutta heillä on vaikeuksia kaksosten kasvatuksessa, jotka ovat nykyisin teinejä. Tomilla on keski-iän kriisi ja hän onkin usein riidoissa kaksosten puolella, joka tuskastuttaa syvästi Lynetteä. Tom perustaa bändin Daven, Orsonin, Carlosin ja Miken kanssa. Lynette ja Tom saavat selville, että Porterilla on suhde Anne Shillingiin, parhaan ystävänsä äitiin. Anne sanoo Porterille odottavansa lasta ja pari aikoo karata yhdessä pois Wisteria Lanelta. Lynette lähestyy Annea tämän ja Porterin suhteesta jolloin Annen pahoinpitelevä mies, Warren kuulee keskustelun. Hän pyytää Lynetteä lähtemään ja alkaa lyödä Annea, Lynette kuitenkin palaa Annen luo.


title: Lynette Scavo

text: Myöhemmin samana päivänä Tomin bändi soittaa Warrenin yökerholla, mutta esitystä ennen Porter ja Warren tappelevat. Lynette kuitenkin lähettää Porterin kotiin ja Warren lukitsee yökerhon ovet. Bändin alkaessa soittaa, klubilla alkaa tulipalo. Kaikki ovat sisällä loukussa , mutta osa pääsee kuitenkin pakenemaan ikkunan kautta. Warren syyttää Porteria tulipalon sytyttämisestä vaikka palon sytytti oikeasti Dave. Porter pidätetään, mutta vapautetaan myöhemmin takuita vastaan. Lynette maksaa Annelle, jotta tämä lähtisi kaupungista ja käskee tämän ottaa yhteyttä vauvan syntyessä. Anne paljastaa valehdelleensa raskaudestaan.


title: Lynette Scavo

text: Warrenin uhattua tappaa Porter, tämä lähtee piiloon Stellan luo. Tom ja Lynette suunnittelevat Prestonin esittävän Porteria oikeudessa. Porter kuitenkin palaa ja kaikki syytteet kumotaan. Asianajajan laskujen sekä Annelle maksettujen rahojen vuoksi Scavot joutuvat myymään pizzeriansa.


title: Lynette Scavo

text: Lynette palaa töihin, tällä kertaa Carlos Solisin sijoistusfirmaan. Kauden lopussa Lynette alkaa tuntea olevansa sairas ja pelkää syövän uusiutuneen. Hän saa kuitenkin tietää odottavansa kaksosia.


title: Lynette Scavo

text: Ensimmäisellä raskautensa kolmanneksella Lynette on masentunut, koska hän kokee olevansa liian vanha pienten lasten äidiksi. Hän myöntää miehelleen pelkäävänsä ettei rakasta syntymättömiä lapsiaan samalla tavalla kuin muita lapsiaan samassa vaiheessa. Lynette juttelee Susanille, joka sanoo että luopuisi kaikesta saadakseen olla vielä edes yhden päivän Julien äiti. Tämä vakuuttaa Lynetten jatkamaan, joten hän kertoo asiasta lapsilleen.


title: Lynette Scavo

text: Töissä Lynetten on salattava raskautensa pomoltaan Carlosilta saadakseen ylennyksen. Asia kuitenkin monimutkaistuu, kun Lynetten suurentuneet rinnat saavat Carlosin ajattelemaan, että tämä on ottanut silikonit. Gabrielle saa kuitenkin pian tietää totuuden ja kertoo asiasta Carlosille, joka suuttuu Lynettelle. Carlos tarjoaa Lynettelle "ylennystä" Floridassa jonka Lynette kuitenkin torjuu. Lynette haastaa Carlosin oikeuteen ollen vihainen sekä Gabriellelle ja Carlosille. Carlos antaa Lynettelle suuren määrän työtä yhdelle illalle ja Lynette päättää osallistua tyttärensä joulukuvaelmaan. Lynette tulee töihin työt kesken jolloin Carlos antaa tälle potkut. Lynetten Carlosin firmaa vastaan nostama syyte tuhoaa Gabriellen ja Lynetten ystävyyttä. Ystävykset sopivat lopulta riidan Lynetten pelastettua Gabriellen ja Carlosin tyttären Celian Wisteria Lanelle törmänneen lentokoneen alta. Lynette kuitenkin menettää toisen kaksosistaan kyseisen onnettomuuden vuoksi.


title: Lynette Scavo

text: Kauden päätösjaksossa Lynette synnyttää Fairviewissä riehuneen murhaajan avustuksella.


title: Agulin piiri

text: Agulin piiri () on kunnallishallintoalue Dagestanin tasavallassa Venäjällä. Vuonna 1934 perustetun piirin pinta-ala on 793,5 neliökilometriä. Asukkaita on 11 200 henkeä (vuonna 2010).


title: Agulin piiri

text: Agulin piiri sijaitsee Dagestanin eteläosan vuoristoseudulla. Se rajoittuu pohjoisessa Dahadajevin, koillisessa Kaitagin ja Tabasaranin, idässä Hivin, etelässä Kurahin, lounaassa Rutulin ja luoteessa Kulin piireihin. Pinta-alasta 93,8 % on maatalousmaata ja 5,9 % metsää. Piiri vuokraa yhteensä 9,1 tuhatta hehtaaria maatalousmaata Kajakentin, Kaitagin ja Derbentin piirien alueelta.


title: Agulin piiri

text: Seutu kuuluu Suur-Kaukasuksen vuorijonon Vuoristo-Dagestanin alueeseen. Pinnankorkeus vaihtelee 2006 metristä piirin länsiosassa sijaitsevaan 3844 metriä korkeaan Alahundag-vuoreen. Piirissä on paljon jokilaaksoja, joiden syvyys on jopa 300–400 metriä. Tärkein joki on Tširagtšai. Lähes koko alue kärsii lumi- ja maanvörymistä, tulvista ja karsti-ilmiöistä. Ilmasto on mannermainen. Tammikuun keskilämpötila on –4 °С ja heinäkuun keskilämpötila +16 °С. Vuotuinen sademäärä on 1000 millimetriä lännessä ja 600 millimetriä piirin itäosassa. Luonnonsuojelualueita tai merkittävämpiä hyötykaivannaisia ei ole.


title: Agulin piiri

text: Piiriin kuuluu 10 kuntaa (kylää ja kyläneuvostoaluetta): Amuh, Burkihan, Buršag, Duldug, Fite, Huthul, Kurag, Ritša, Tpig ja Tširag. Hallinnollinen keskus on Tpigin kylä, josta on 248 kilometriä tasavallan pääkaupunkiin Mahatškalaan ja 96 kilometriä lähimmälle rautatieasemalla Belidžiin.


title: Agulin piiri

text: Asukkaista 92,5 % on aguleja ja 7,1 % dargeja (vuonna 2002). Kaupunkiväestöä ei ole. Kyliä on yhteensä 19. Niistä suurin on noin 2 700 asukkaan Tpig. Väestökehitystä leimaa muuta Dagestania alhaisempi syntyvyys sekä voimakas poismuutto.


title: Agulin piiri

text: Tpigin kautta kulkee Hivin ja Vatšin välinen maantie.


title: Agulin piiri

text: Piirin taloudellinen tilanne on heikko. Tärkein elinkeino on maatalous, joka on erikoistunut laiduntamiseen perustuvaan karjanhoitoon (lampaita, vuohia, nautoja ja hevosia). Lisäksi harjoitetaan viljanviljelyä, puutarhanhoitoa, vihannesten kasvatusta sekä viininviljelyä. Piirissä toimii kaksi rakennusyritystä ja juustola. Neuvostoaikaiset teollisuuslaitokset on suljettu. Työssäkäyvien osuus työvoimasta on 62,7 %. Heistä lähes puolet työskentelee hallinnossa ja julkisissa palveluissa.


title: Agulin piiri

text: Piirissä toimii kolme lastentarhaa ja 20 yleissivistävää koulua, joista yksi on iltakoulu. Kulttuurilaitoksia ovat 17 kulttuuri- ja kerhotaloa, 19 kirjastoa ja museo. Terveys- ja sosiaalipalveluihin kuuluvat piirisairaala, piirin poliklinikka ja ensiapuasema, Hudigin paikallissairaala, Ritšan ambulatorio, 16 lääkintäasemaa ja kaksi sosiaalipalvelukeskusta. Tpigissä ilmestyy venäjän- ja agulinkielinen sanomalehti "Vesti Agula".


title: Agulin piiri

text: Seudulla on lukuisia kulttuurinähtävyyksiä. Arkeologisia kohteita ovat Tširagin muinaislinna, Fiten kuufalaista kirjoitusta sisältävät hautakivet ja Tpigin linnoitusmuuri. Rakennusmuistomerkkeihin kuuluvat Arsugin, Ritšan ja Tpigin moskeijat, Duldugin ja Huthulin mausoleumit sekä Tpigin silta. Matkailupotentiaali perustuu seudun luontoon ja kulttuuriperintöön. Matkailupalvelut ovat toistaiseksi hyvin vähäisiä. Tpigissä toimii lasten kesäleiri.


title: The Order of the Stick

text: The Order of the Stick (OOTS) on Rich Burlew'n luoma verkkosarjakuva. Sarjassa seikkailevat hahmot ovat tikku-ukkoja. Sarjakuva parodisoi pöytäroolipelejä ja erityisesti Dungeons & Dragonsia. Juoni kertoo ilkeän lichin ja sarjakuvan sankareiden välisestä taistelusta.


title: The Order of the Stick

text: Verkkosarjakuvaa on ilmestynyt yli 1 000 episodia. Saavutetun suosion ansiosta sarjakuvasta on painettu myös paperisia versioita.


title: Music Everywhere

text: Music Everywhere on Anna Abreun 21. lokakuuta 2009 julkaistun kolmannen albumin "Just a Pretty Face?" ensimmäinen single. Kappale sai ensisoittonsa The Voicella 5. elokuuta 2009. Digitaalisesti single julkaistiin 10. elokuuta 2009, fyysisesti se oli ostettavissa kahta päivää myöhemmin 12. elokuuta 2009. ”Music Everywhere” on genreltään Abreun ensimmäinen elektro-eurodance tyylinen kappale.


title: Music Everywhere

text:
”Music Everywhere” on Patric Sarinin ja tuottaja Rauli "Rake" Eskolinin käsialaa, jotka ovat tuttu tekijätiimi myös Abreun aiemmilta levyiltä.
Kappaleen musiikkivideon on ohjannut lähinnä valokuvaajana tunnettu Mikko Harma.


title: Music Everywhere

text: Videon alussa Anna, tukka hieman sekaisin, astelee ulos asuntovaunusta aamutakki päällä, jonka jälkeen Anna istutetaan meikattavaksi. Tämän jälkeen videossa Annalla nähdään eri vaatteita ja tyylejä. Anna on itse kertonut, että videon mustavalkoiset osuudet ovat niin sanottuja "making-of" -osuuksia, kun taas värilliset ovat itse todellista videota. Anna nähdään myös moottoripyörän selässä sekä Hummer-limusiinin sisällä tanssimassa.


title: Music Everywhere

text: Video on suurimmaksi osaksi kuvattu Malmin lentokentällä Helsingissä.


title: Lämmitystarveluku

text: Lämmitystarveluku (myös astepäiväluku) on sisä- ja ulkolämpötilojen erotuksien ja tietyn ajanjakson tulon summa . Sen avulla eri toteutuneiden lämmitysenergioiden kulutukset saadaan vertailukelpoisiksi keskenään. Lämmitystarveluvun käyttö rakennuksen lämmitystarpeen arvioinnissa perustuu siihen, että rakennuksen lämpöenergian kulutus on lähes suoraan verrannollinen sisä- ja ulkolämpötilojen erotukseen. Yleisimmin käytetään lämmitystarvelukua S, joka lasketaan oletetun +17 °C sisälämpötilan ja ulkolämpötilan vuorokausikeskiarvojen erotuksen perusteella.


title: Lämmitystarveluku

text: Lämmitystarveluvun laskennassa mukaan otetaan päivät, jolloin ulkolämpötila on syksyllä joulukuun loppuun saakka alle 12 astetta ja tammikuun alusta kesään alle kymmenen astetta. Keväällä Aurinko lämmittää enemmän, ja tämän takia käytetään kahta eri arvoa.


title: Lützen

text: Lützen on kaupunki itäisessä Saksassa Saksi-Anhaltin osavaltiossa. Vuoden 2011 väestönlaskennassa siellä oli 9 164 asukasta.


title: Lützen

text: Kaupunki on tullut tunnetuksi kahdesta sen lähellä käydyistä taisteluista. Kolmikymmenvuotisessa sodassa vuoden 1632 taistelussa ruotsalaiset voittivat Albrecht von Wallensteinin joukot. Taistelussa kaatui kuitenkin Ruotsin kuningas Kustaa II Adolf. Kuudennen liittokunnan sodan taistelussa puolestaan Napoleonin joukot voittivat preussilaiset ja venäläiset.


title: Dahadajevin piiri

text: Dahadajevin piiri (, dargiksi Дахадаевла район, "Dahadajevla raion") on kunnallinen itsehallintoalue Dagestanin tasavallassa Venäjällä. Vuonna 1929 perustetun piirin pinta-ala on 1 450 neliökilometriä. Asukkaita on 37 600 henkeä (vuonna 2009).


title: Dahadajevin piiri

text: Dahadajevin piiri sijaitsee Dagestanin kaakkoisosan vuoristoseudulla. Pohjoisessa se rajoittuu Akušan, koillisessa Sergokalan, kaakossa Kaitagin, lounaassa Agulin ja luoteessa Kulin piireihin. Nimensä piiri on saanut vuonna 1918 ammutun bolševikkijohtajan Magomed-Ali Dahadajevin mukaan.


title: Dahadajevin piiri

text: Piiriin kuuluu Kubatšin kaupunkimainen taajama ja 25 kylähallintoa. Kaikkiaan asutuskeskuksia on 66. Hallinnollinen keskus on Urkarahin kylä. Asukkaista 99,1 % on dargeja ja 0,8 % lakeja. Kubatšissa ja sen lähikylissä puhutaan kubatšia, jota pidetään yleensä dargin murteena, mutta toisinaan myös itsenäisenä kielenä.


title: Dahadajevin piiri

text: Tärkeimmät elinkeinot ovat karjanhoito sekä viljakasvien ja viinirypäleiden viljely. Kubatšissa on taide-esineitä valmistava tuotantolaitos. Myös matkailua on pyritty kehittämään. Piirin ongelmia ovat korkea työttömyys ja järjestäytynyt rikollisuus.


title: Dahadajevin piiri

text: Seudun ainutlaatuisen luonnon lisäksi nähtävyyksiin kuuluvat pronssikautiset kalliomaalaukset sekä vuoristokylien keskiaikainen arkkitehtuuri kivirakennuksineen, moskeijoineen ja vartiotorneineen.


title: Dahadajevin piiri

text: Paikallislehtenä ilmestyy darginkielinen "Šila gjamru" ('Maaseudun elämä').


title: Rich Burlew

text: Rich Burlew (s. 1. syyskuuta 1974) on yhdysvaltalainen kirjailija, sarjakuvapiirtäjä ja -käsikirjoittaja, joka on parhaiten tunnettu verkkosarjakuvastaan "The Order of the Stick". Hän on myös kirjoittanut joitakin teoksia Wizards of the Coastin tunnettuun fantasia-aiheiseen roolipeliin Dungeons & Dragons. Hän omistaa Giant in the Playground -nimisen () kustantamon, joka perustettiin julkaisemaan hänen omia sarjakuviaan.


title: Aleksei Jelisejev

text: Aleksei Stanislavovitš Jelisejev (, s. 13. heinäkuuta 1934 Žizdra, Neuvostoliitto) on neuvostoliittolainen kosmonautti. Hän lensi kolme avaruuslentoa: Sojuz 5, Sojuz 8 ja Sojuz 10.


title: Aleksei Jelisejev

text: Jelisejev valmistui insinööriksi Moskovan Bauman-instituutista ja toimi Sergei Koroljovin alaisuudessa, jota kautta hänet valittiin kosmonautiksi. Hän siirtyi avaruusohjelmasta eläkkeelle vuonna 1985 ja toimi sen jälkeen muutaman vuoden Bauman-instituutin johdossa.


title: Kerrosmaalaus

text: Kerrosmaalauksessa maalaus rakennetaan useammasta kuin yhdestä maalauskerroksesta. Alus- ja päällemaalauksen ohella voidaan käyttää useampaa kuin kahta värikerrosta. Alusmaalausta voisi verrata musiikin bassorytmiin, jolloin päällemaalaus vastaisi päälle soitettua sooloa.


title: Kerrosmaalaus

text: Kerrosmaalaus voi olla harkittua ja perustua tiettyyn eri periaatteilla maalattuja kerroksia käyttävään maalaustapaan, mutta useinkaan kerrosmaalauksessa ei noudateta ankaraa järjestelmää. Maalaus voi alkaa vähemmän suunnitellusti alla prima-kertamaalauksena, joka työskentelyn jatkuessa muuttuu kerrosmaalaukseksi. Kun ensimmäinen maalauskerros on kuivunut, maalataan paksummilla väreillä muutoksia ja korjauksia, kunnes saavutetaan toivottu tulos. Kun uusi maalauskerros lisätään edellisen kerroksen ollessa vielä kostea, on kyseessä märkää märälle -maalaus.


title: Kerrosmaalaus

text: Tavallisimmin ensin tehdään valkoinen pohjustus. Pohjustuksen päälle tehdään piirustus, jos se on tarpeen ja jatketaan alusmaalauksella. Päällemaalauksen jälkeen vuorossa on vernissaus. Varsinaista kerrosmaalausta ei käytetä esimerkiksi freskomaalauksessa, joka tehdään periaatteessa yhdellä maalauskerralla, vaikka maalauskerroksia voi olla enemmän kuin yksi. Freskomaalauksessa värikerrokset kuitenkin sekoittuvat toisiinsa, eivätkä ne jää erillisiksi. Öljyllä, temperalla, akvarellilla tai akryylillä maalatessa kerroksia voi olla enemmän. Kussakin maalauksessa käytettyjä kerroksia voidaan tutkia röntgen- ja infrapunasäteillä.


title: Kerrosmaalaus

text: Alla prima -maalauksessa piirustusta, valöörejä ja värejä työstetään yhtä aikaa, mutta kerrosmaalaus perustuu työnjaon periaatteeseen. Kerroksittain työskennellessä esityö tehdään usein alusmaalauksessa. Joillakin taiteilijoilla alusmaalauksen piirustus ja valoorien hahmottelu voi olla yksityiskohtaista, toiset taas maalaavat suuria pintoja summittaisesti esiin.


title: Kerrosmaalaus

text: Tavallisesti alusmaalaus on himmeämpi, jolloin vahvat värit sekä valot ja varjot maalataan päällemaalauksessa. Alusmaalaus on mieluiten eri tummuusastetta tai väriä kuin myöhempi kerros. Vastavärisen alusmaalauksen päälle maalatessa sävyt taittuvat hieman, tai valokohtia korostetaan tummemmilla pohjakerroksilla. Pohjasävy tai imprimituuri jää usein näkymään varjoissa tai siirtymäkohdissa.


title: Kerrosmaalaus

text: Monet taidehistorian koulukunnat ovat maalanneet kerroksittain. Tärkeä muutos tässä suhteessa tapahtui renessanssin aikoihin, kun valkoinen maalauspohja korvattiin tummemmalla alusmaalauksella. Etenkin venetsialaiset maalarit suosivat tummaa pohjamaalausta, samoin Rembrandt myöhemmin barokin aikaan. Vanhoilla mestareilla alusmaalaukseen sisältyi piirustus, päämuodot, vaaleiden ja tummien pintojen hahmottelu ja yleensä maalauksen käsityöpuoli, jonka oppilaat saivat usein tehdä. Mestarit maalasivat alusmaalauksen päälle hieman alla priman tapaan, jolloin on mahdollista tavoittaa tuore ilme.


title: Makaaberi

text: Sanalla makaaberi viitataan taiteelliseen tai kirjalliseen tyylikeinoon. Makaaberi taide tai kaunokirjallisuus on tunnelmaltaan tahallisen uhkaavaa ja häiritsevää. Siitä välittyy synkkä, luotaantyöntävä, epämiellyttävä ja jopa pelottava vaikutelma. Makaabereissa töissä keskeisellä sijalla ovat kuoleman symbolit tai muut vastaavat elämän päättymiseen, tuhoon ja rappioon viittaavat temaattiset yksityiskohdat. Nykyään niin kutsuttu goottialakulttuuri hyödyntää voimakkaasti makaaberia kuvastoa.


title: Makaaberi

text: Jo antiikin kirjailijat Apuleius ja Petronius Arbiter kirjoittivat toisinaan tyylillä, jonka voi nimetä jälkikäteen makaaberiksi. Termi makaaberi on kuitenkin lähtöisin keskiajalta, ranskan kielestä: "Danse Macabre" tai "la danse macabre" (suom. kuolemantanssi) viittaa sellaiseen allegoriaan, jossa kuvataan kuoleman ylivaltaa. Tyypillisimmillään allegorinen "Danse Macabre" koostuu yhdestä tai useammasta kuvasta, jossa kussakin tanssivaksi luurangoksi tai mätäneväksi ruumiiksi kuvattu kuoleman henkilöitymä tanssittaa elävää, tiettyä säätyä ja ammattia edustavaa ihmistä. Kuolleita ja eläviä voi olla yhdessä kuvassa myös useita. Vaikka kuolemantanssilajityyppi oli hyvin suosittu makaaberin maalaus- ja veistotaiteen aihe keskiajan Euroopassa, on nykyaikaan näistä taideteoksista säilynyt vain muutamia. Näitä ovat muun muassa Lyypekin Mariankirkon kuolemantanssi ja Tallinnan Nikolauksenkirkon kuolemantanssi. Painotaiteen puolella kuuluisimman kuolemantanssi-kuvasarjan on tehnyt Hans Holbein nuorempi.


title: Makaaberi

text: Uuden ajan puolella makaaberin vaikutelman löytää tyypillisesti latinalaisen kielialueen kirjailijoilta. Angloamerikkalaisessa kirjallisuudessa makaaberia ovat hyödyntäneet muun muassa John Webster, Robert Louis Stevenson, Mervyn Peake, Charles Dickens ja Cyril Tourneur, sekä englantilaisten kollegojen ohella myös yhdysvaltalaiset Edgar Allan Poe ja H. P. Lovecraft. Musiikin puolelta mainitakoon itävaltalainen säveltäjä Franz Schubert, jonka lied 'Kuolema ja neito' (saks. "Der Tod und das Mädchen") vuodelta 1824 voidaan laskea sekä yleisesti makaaberin tyylikeinon että erityisesti myös kuolemantanssilajityypin piiriin.


title: Makaaberi

text: Tarkalleen ottaen ei tiedetä, mikä synnytti makaaberin kaltaisen shokeeraavan tyylikeinon. Ennen kaikkea sen myötävaikuttimiksi lasketaan keskiajan viimeisten vuosisatojen epävarmat olot ja ajan uskonnollisen kulttuurin erityispiirteet. Erityisesti musta surma ja niin sanottu satavuotinen sota nähdään muokanneen sellaista henkistä ilmapiiriä, joka olisi otollinen kuolemantanssien kaltaisten teosten vastaanotolle.


title: Makaaberi

text: Ranskankielisen "Danse Macabre" -sanaparin ensimmäisen osan, sanan "macabre" alkuperästä on olemassa useita kilpailevia teorioita. Sana saattaa viitata pyhään Makariukseen tai sitten se voi olla alkuperäisen kuolemantanssin maalanneen henkilön nimi ('herra Macabre'). On myös esitetty, että sen lähtökohtana olisivat Vanhan testamentin makkabealaiset. Myös arabian kielen sana "maqaber" (مقابر) eli 'hautausmaat' (monikkomuoto sanasta "maqbara") saattaa toimia alkuperäisenä pohjana ranskan kielestä muihin erooppalaisiin kieliin levinneelle sanalle makaaberi.


title: Jevgeni Hrunov

text: Jevgeni Vasiljevitš Hrunov (; 10. syyskuuta 1933 Prudy, Tulan alue, Neuvostoliitto – 19. toukokuuta 2000 Moskova, Venäjä) oli neuvostoliittolainen kosmonautti, joka lensi Sojuz 5-/Sojuz 4 -avaruuslennolla.


title: Jevgeni Hrunov

text: Hrunov oli tekniikan kandidaatti (1971), Neuvostoliiton asevoimissa eversti, sai Neuvostoliiton sankarimitalin vuonna 1969.


title: Jevgeni Hrunov

text: Avaruusohjelmasta eläkkeelle siirryttyään vuonna 1980 hän toimi vuoteen 1989 asti ulkoasiain komiteassa.


title: Karoliina Kaasalainen

text: Silja Karoliina Kaasalainen (s. 1. huhtikuuta 1988 Vantaa) on suomalainen kävelijä. Hän edustaa Nokian Urheilijoita ja häntä valmentaa Juhani Kaasalainen.


title: Karoliina Kaasalainen

text: Alle 18-vuotiaiden MM-kisoissa 2005 Kaasalainen oli 5 000 metrin kävelyssä neljästoista ja alle 20-vuotiaiden MM-kisoissa 2006 hän oli 10 000 metrin kävelyssä kuudestoista. Alle 20-vuotiaiden EM-kilpailuissa 2007 hän sijoittui 10 000 metrin kävelyssä neljänneksitoista. Alle 23-vuotiaiden EM-kilpailuissa 2009 hän sijoittui 20 kilometrin kävelyssä seitsemänneksi. Hän on saavuttanut 10 kilometrin kävelyssä SM-kultaa vuosina 2007, 2009, 2011 ja 2012, SM-hopeaa vuonna 2008 ja SM-pronssia vuonna 2014. 20 kilometrin kävelyn Suomen-mestaruuden hän voitti vuonna 2012. Sisäratojen SM-kilpailuissa hän on saavuttanut 3 000 metrin kävelyssä kultaa vuosina 2008–2010.


title: Karoliina Kaasalainen

text: Hän on osallistunut Suomi–Ruotsi-maaotteluun vuosina 2005, 2006, 2007, 2008, 2009, 2011 ja 2012 lajin ollessa 5 000 metrin kävely. Hän voitti maaottelun vuosina 2007, 2009 ja 2012.


title: Perikleen hautajaispuhe

text: Perikleen hautajaispuhe ("Perikleen puhe kaatuneille") on tunnettu puhe, joka on kuvattu Thukydideen "Peloponnesolaissodan" toisessa kirjassa (II.34–II.46). Puheen piti Perikles, merkittävä ateenalainen poliitikko, peloponnesolaissodan ensimmäisen vuoden lopulla (431/430 eaa.). Se oli osa sodassa kaatuneiden julkisia hautajaisia.


title: Perikleen hautajaispuhe

text: 400-luvun lopun eaa. Ateenassa oli yleinen tapa järjestää julkisilla varoilla hautajaiset niiden kunniaksi, jotka olivat kaatuneet sodassa. Jo aiemmin poltettujen ruumiiden talteenotetut luut olivat kolme päivää teltassa, jossa kuolleille voitiin tehdä uhritoimituksia. Tämän jälkeen pidettiin hautajaiset, joissa jäännökset oli sijoitettu kymmeneen sypressiarkkuun, yksi kullekin Ateenan "fylelle" eli heimolle. Hautajaissaatto johti Kerameikokseen julkiselle hautausmaalle, jonne jäännökset haudattiin. Hautajaisten viimeinen osa oli puhe, jonka piti joku merkittävä ateenalainen.


title: Perikleen hautajaispuhe

text: Klassisen ajan Ateenasta on säilynyt useita hautajaispuheita, Perikleen puheen lisäksi muun muassa Lysiaan, Demostheneen ja Hypereideen pitämät puheet. Tämä vastaa Thukydideen kuvausta siitä, että tapa oli yleinen sodan aikana. Lisäksi Platon kirjoitti mahdollisesti satiirisen version hautajaispuheesta, dialogiin "Meneksenos".


title: Perikleen hautajaispuhe

text: Voimme olla melko varmoja siitä, että Perikles todellakin piti puheen sodan viimeisen vuoden lopulla, mutta tutkijat eivät ole yksimielisiä siitä, missä määrin Thukydideen esittämä puhe vastaa Perikleen historiallista puhetta. Asiaa monimutkaistaa se, että Perikleen tiedetään pitäneen toisen hautajaispuheen Samoksen sodan aikana vuonna 440 eaa. On mahdollista, että Thukydideen esittämä puhe sisältää aineksia kummastakin puheesta.


title: Perikleen hautajaispuhe

text: Vaikka Thukydides kuvaa puheen ensimmäisessä persoonassa aivan kuin kyseessä olisi sanasta-sanaan-kuvaus Perikleen pitämästä puheesta, on selvää, että Thukydides muokkasi puheita enemmän tai vähemmän. Thukydides sanoo teoksessaan aiemmin, etteivät esitetyt puheet ole sanatarkkoja tallenteita, vaan pyrkivät esittämään tärkeimmät ajatukset sanotusta ja kuvaamaan puheet sellaisina kuin ”puhujat ovat näyttäneet voivan puhua kunkin tilaisuuden vaatimusten mukaisesti”.


title: Perikleen hautajaispuhe

text: Thukydides oli kuitenkin historiankirjoituksessaan säntillinen, ja on ottanut huomioon erilaisten lähteidensä luotettavuuden kussakin tapauksessa. Merkittävää on, että hän aloittaa puheen sanoen ””, eli kirjaimellisesti ”Perikles Ksanthippoksen poika [...] puhui tähän tapaan”. Mikäli hän olisi lainannut puhetta sanatarkasti, hän olisi kirjoittanut ”” (”tämän”, ”nämä sanat”) eikä ”” (”tähän tapaan”, ”näiden sanojen kaltaisesti”). Näin on todennäköistä, että Thukydides kirjoitti puheen sellaisena kuin sen muisti.


title: Perikleen hautajaispuhe

text: Perikleen hautajaispuhe on merkittävä, koska se poikkeaa muodoltaan tyypillisistä ateenalaisista hautajaispuheista. David Cartwright on kuvannut puhetta ”Ateenan itsensä ylistykseksi”. Puhe ylistää Ateenan saavutuksia ja pyrkii näin kohottamaan mielialaa sotaa käyvässä kaupungissa.


title: Perikleen hautajaispuhe

text: Puhe alkaa kiittämällä tapaa järjestää kaatuneille julkiset hautajaiset, mutta arvostelee puheen mukaan ottamista siksi, ettei usko niin monien hyvään maineeseen saisi olla kiinni pelkästään yhdestä puhujasta. Perikles huomauttaa, että puhujalla on mahdoton tehtävä yrittää miellyttää kuolleiden läheisiä, jotka tahtoisivat kaatuneiden tekoja ylistettävän, kun taas muut kuulijat voisivat olla kateellisia ja epäillä puhujan liioittelevan.


title: Perikleen hautajaispuhe

text: Perikles aloittaa kaatuneiden ylistyksen muiden hautajaispuheiden tapaan ylistämällä nykyisten ateenalaisten esivanhempia. Hän käsittelee lyhyesti Deloksen meriliiton synnyttämistä. Tässä kohden puhe kuitenkin erkanee muiden hautajaispuheiden antamasta esimerkistä, ja ohittaa Ateenan historiallisten sotasaavutusten kertaamisen: ”Jätän tässä mainitsematta ne sotilaalliset urotyöt, joilla se, mitä omistamme, on hankittu, enkä puhu pitkään teille, jotka asiat tunnette, siitä, kuinka urheasti me itse ja meidän isämme olemme torjuneet barbaarien ja helleenien hyökkäykset”. Sen sijaan Perikles keskittyy siihen ”millaisen harjoituksen saaneina olemme päässeet nykyiseen asemaamme ja millaisen valtiollisen järjestyksen ja millaisen elämänkäytön varassa valtakuntamme on kasvanut suureksi”. Näin huomio siirtyy sen hetken Ateenaan; Thukydideen Perikles päättää ylistää sodassa kaatuneita ylistämällä sitä kaupunkia, jonka puolesta he olivat kuolleet.


title: Perikleen hautajaispuhe

text: Ateenan ylistyksen Perikles aloittaa sen valtiomuodosta ja laeista:


title: Perikleen hautajaispuhe

text: Perikleen mainitsema avoimuus ja liberaalisuus heijastuu myös Ateenan ulkopolitiikkaan: kaupunki on avoin kaikille, eikä sinne saapuvia vieraita estetä oppimasta ja näkemästä mitään, mistä viholliselle voisi olla hyötyä, sillä ”me emme luota niinkään ennakolta suunniteltuihin petollisiin keinoihin kuin omaan urhoollisuuteemme toiminnan sitä vaatiessa”. Tästä huolimatta Ateenan tasa-arvoisuuden, avoimuuden ja sananvapauden ihanteet eivät Perikleen mukaan estä Ateenan suuruutta, vaan päinvastoin lisäävät sitä:


title: Perikleen hautajaispuhe

text: Perikles saapuu Ateenan ylistyksensä huippukohtaan kohottamalla sen sivistyksessä Kreikan muiden valtioiden yläpuolelle. Sivistys ja yksilönvapaudet mahdollistavat samalla kansalaisten persoonallisen kehityksen:


title: Perikleen hautajaispuhe

text: Tämän jälkeen Perikles kytkee kaupungin ylistyksen niihin kaatuneisiin ateenalaisiin, joiden kunniaksi hän puhuu:


title: Perikleen hautajaispuhe

text: Lopulta Perikles kääntyy yleisönsä puoleen ja kehottaa heitä elämään kaatuneiden antaman esikuvan mukaan: ”Te elossa olevat voitte toivoa kohtaavanne taistelussa pienempiä vaaroja, mutta teidän on päätettävä käydä yhtä urhoollisesti vihollista vastaan [...] teidän on pidettävä alati silmienne edessä Ateenan mahti ja opittava todella rakastamaan kotikaupunkianne”. Perikleen johtopäätös on ilmeinen: ”Merkitköön vapaus onnea ja miehuus vapautta. Älkää pelätkö sodan vaaroja!”


title: Perikleen hautajaispuhe

text: Perikles päättää puheensa epilogiin, jossa hän muistuttaa yleisöä vaikeudesta puhua hautajaistilanteessa.


title: Perikleen hautajaispuhe

text: Thukydideen käyttämä kreikan kieli on tunnetusti vaikeaa, ja monet pitävät Perikleen hautajaispuheen kieltä "Peloponnesolaissodan" vaikeimpana kohtana. Puhe käyttää runsaasti erilaisia retorisia tehokeinoja, kuten antiteesi, anakoluutti, asyndeton, anastrofi, hyperbaton ja monia muita; mukaan lukien tiheään toistuvien "e"-kirjaimella alkavien proparoksyton-sanojen (paino kolmanneksi viimeisellä tavulla) joukko ("") puheen huippukohdassa. Puheen tyyli on tarkoituksella taidokkaasti sommiteltua ja koristeellista sofistien käyttämään tyyliin.


title: Perikleen hautajaispuhe

text: Abraham Lincolnin tunnetussa Gettysburgin puheessa on nähty yhtäläisyyksiä Perikleen hautajaispuheen kanssa. Kummatkin liittyvät tilanteeseen, jossa puhutaan vainajille; kummatkin muistuttavat esivanhempien teoista, valtion sitoutumisesta demokratiaan ja puhumiseen liittyvistä vaikeuksista; kummatkin kehottavat noudattamaan kuolleiden antamaa esimerkkiä. Ei ole kuitenkaan tietoa, saiko Lincoln suoria vaikutteita Perikleen puheesta: yhteiset teemat voivat olla luonnollista seurausta yhteisestä tilanteesta.


title: Perikleen hautajaispuhe

text: Valéry Giscard d’Estaingin luonnos Sopimukseksi Euroopan perustuslaista sisälsi alkusivuillaan sitaattina hautajaispuheen kohdan ”valtiotamme sanotaan demokratiaksi: siinä on päätösvalta kansalaisten enemmistöllä eikä vähemmistöllä”. Pyrkimyksenä oli mahdollisesti linkittää Euroopan unionin demokraattiset perinteet antiikin Kreikkaan ja Roomaan. Myöhemmin lainaus kuitenkin poistettiin; luonnoksen poikimissa kommenteissa huomautettiin muun muassa, että lainaus liittyi alkuperäisessä yhteydessään sotaan ja kytki demokratian sodan oikeuttamiseen.


title: MeVEA

text: Mevea Oy on suomalainen simulointiohjelmia ja -tuotteita tarjoava yritys. Yrityksen päätuotteina ovat koulutus- ja tuotekehityssimulaattorit.


title: MeVEA

text: Virtuaalisuunnittelu


title: MeVEA

text: Tuotteet


title: MeVEA

text: Mevea on perustettu Lappeenrannan Yliopiston spin-off yrityksenä vuonna 2005.


title: Thomás Xenákis

text: Thomás Xenákis (; 30. maaliskuuta 1875 – 7. heinäkuuta 1942 Orange, Kalifornia, Yhdysvallat) oli kreikkalainen voimistelija ja olympiamitalisti. Hän osallistui Ateenan olympialaisiin 1896, joissa hän voitti hopeaa sekä köysikiipeilystä että nojapuiden joukkuekilpailusta.


title: HMS Repulse

text: HMS Repulse on ollut kahdentoista Britannian Kuninkaallisen laivaston aluksen nimenä:


title: Yumi Hotta

text: Yumi Hotta () (s. 1957) on japanilainen mangaka, joka tunnetaan parhaiten mangan Hikaru no Go -käsikirjoittajana. Sarjaa tehdessään hän työskenteli yhdessä Takeshi Obatan kanssa, joka toimi sarjan piirtäjänä.


title: Andrijan Nikolajev

text: Andrijan Grigorjevitš Nikolajev (, 5. syyskuuta 1929 – 3. heinäkuuta 2004) oli neuvostoliittolainen kosmonautti.


title: Andrijan Nikolajev

text: Nikolajev lensi kaksi avaruuslentoa: Vostok 3 ja Sojuz 9. Elokuussa 1962 hän oli ensimmäinen ihminen, joka puhui televisiolähetyksessä avaruudesta. 3. marraskuuta 1963 hän meni naimisiin naiskosmonautti Valentina Tereškovan kanssa. Perheeseen syntyi yksi lapsi ennen aviopuolisoiden eroa.


title: Andrijan Nikolajev

text: Nikolajev oli paikalla, kun Leonid Brežnev yritettiin murhata. Nikolajev oli etniseltä taustaltaan tšuvassi. Hän siirtyi eläkkeelle kosmonauttitehtävistä 26. tammikuuta 1982.


title: Boris Volynov

text: Boris Valentinovitš Volynov (; s. 18. joulukuuta 1934 Irkutsk) on entinen neuvostoliittolainen kosmonautti, joka lensi kaksi avaruuslentoa: Sojuz 5 ja Sojuz 21. Hän oli maailman ensimmäinen juutalainen avaruuslentäjä.


title: Boris Volynov

text: Volynov valmistui Neuvostoliiton sotilastekniikan akatemiasta ja yleni Neuvostoliiton ilmavoimien everstiksi. Hänen kosmonauttiuransa alkoi vuonna 1964 ja päättyi vuonna 1982.


title: Tero Ojala

text: Tero Mikael Ojala (s. 12. toukokuuta 1986 Lohtaja) on suomalainen kymmenottelija. Hän edustaa Lohtajan Veikkoja. Häntä on valmentanut vuodesta 2004 lähtien Harri Yli-Kotila, jota ennen häntä valmensi Kimmo Ojala.


title: Tero Ojala

text: Ojala edusti Suomea alle 18-vuotiaiden MM-kisoissa 2003, jolloin hän sijoittui keihäänheitossa kymmenenneksi tuloksella 65,36 oltuaan karsinnan kahdeksas tuloksella 70,22.


title: Tero Ojala

text: Ojala voitti kultaa Kalevan kisoissa 2009 oteltuaan ennätyspisteensä 7648. Hän oli hopealla 2008, jolloin hän otteli 7381 pistettä. Kalevan kisoissa 2013 hän sai pronssia pistein 7172. Ojala voitti sisäratojen SM-kultaa 2012 oteltuaan seitsenottelussa pisteet 5360. SM-pronssia hän on saanut vuosina 2009 pistein 5438 ja 2013 tuloksella 5243.


title: Tero Ojala

text: Ulkoradoilla


title: Tero Ojala

text: Sisäradoilla


title: Rafi Gavron

text: Raphael Pichey ”Rafi” Gavron (s. 24. kesäkuuta 1989 Hendon, Lontoo, Englanti) on englantilainen näyttelijä, joka tuli tunnetuksi Anthony Minghellan romanttisesta elokuvasta "Murto ja varkaus".


title: Rafi Gavron

text: Rafi Gavron syntyi Hendonissa, Middlesexissä, Pohjois-Lontoossa. Hän on amerikkalaissyntyisen kirjailijan Martha Picheyn ja Simon Gavronin poika. Hänellä on kaksi nuorempaa veljeä; Benjamin (1992) ja Moses (1996).


title: Rafi Gavron

text: Elokuvassa "Murto ja varkaus" Gavron näytteli Miroa, nuorta murtovarasta, joka käyttää parkour-tekniikkaa murtautuakseen rakennuksiin. Gavron joutui tekemään elokuvassa monia vaikeita fyysisiä temppuja. Hän sai roolistaan British Independent Film Awards -palkintoehdokkuuden lupaavana tulokkaana.


title: Rafi Gavron

text: Elokuvassa "Nick and Norah's Infinite Playlist" hän näytteli Deviä.


title: Rafi Gavron

text: Gavron oli myös Iain Softleyn ohjaamassa elokuvassa "Mustesydän" ("Inkheart") ja näytteli Farid-nimistä poikaa, jonka Mortimer "Mo" Folchart (Brendan Fraser) luki tarinaan Tuhannen ja yhden yön saduista.


title: Thomas Frankland (amiraali)

text: Sir Thomas Frankland (26. kesäkuuta 1718 – 21. marraskuuta 1784) oli brittiläinen meriupseeri, parlamentin jäsen ja orjakauppias.


title: Thomas Frankland (amiraali)

text: Thomas Frankland oli Henry Franklandin ja Mary Crossin toinen poika ja hän syntyi Itä-Intian alueella, luultavasti Intiassa, sillä hänen isänsä oli Itä-Intian kauppakomppanian jäsen, joka toimi lyhyesti myös Bengalin kuvernöörinä.


title: Thomas Frankland (amiraali)

text: Frankland liittyi laivastoon 1731 palvellen muun muassa "HMS Yorkilla" kapteeni Philip Vanbrughin alaisena sekä "HMS Scarboroughilla" ja "HMS Oxfordilla". Helmikuussa 1738 hänet siirrettiin "HMS Chathamille", jossa hän palveli kahden vuoden ajan. Maaliskuussa 1740 hän siirtyi "HMS Cumberlandiin", jossa hänen aikansa jäi lyhyemmäksi, sillä hän sai ensimmäisen kapteeninpostinsa "HMS Roselle" 15. heinäkuuta 1740. "Rose" oli vasta valmistunut 6. luokan fregatti.


title: Thomas Frankland (amiraali)

text:
Tuolloin oli käynnissä sota Jenkinsin korvasta. Sotaan olivat syynä brittien orjakauppaoikeudet ja se oli saanut nimensä vuonna 1731 sattuneesta tapauksesta, jossa Espanjan merivartiosto oli noussut brittialukselle ja leikannut irti sen kapteenin Robert Jenkinsin korvan. Frankland purjehti nopeasti Bahamaan matkustajanaan saarten uusi kuvernööri John Tinker. Hän pysyi Karibian meren ja uuden mantereen vesillä taistellen espanjalaisaluksia vastaan sekä kaapaten useita vastustajan aluksia lasteineen. 15. kesäkuuta 1742 Frankland onnistui kaappaamaan aluksen, jonka kapteeni Juan de León Fandiño oli väitetysti silponut Jenkinsin korvan 11 vuotta aikaisemmin. León Fandiñon laivueeseen kuului hänen komentamansa laivan lisäksi 2-3 espanjalaisen aiemmin kaappaamaa alusta. Saavutuksen jälkeen Frankland jatkoi Karibialla ja seuraavan kerran hänen nimensä mainitaan joko 1743 tai 1744 tapahtuneen kaappauksen yhteydessä, jolloin hän sai saaliikseen "Conception"-nimisen aarrelaivan. Toukokuussa 1743 Frankland meni naimisiin eteläcarolinalaisen Sarah Rhettin kanssa. Parille syntyi suuri joukko lapsia, joista yhdeksän eli Franklandia pitempään.
Kesäkuussa 1745 Frankland purjehti takaisin Englantiin, jossa seuraavan vuoden lokakuussa sai komentoonsa uuden 60-tykkisen "HMS Dragon"in. Hän palasi Karibialle. Seuraava merkintä on vuodelta 1755, jolloin hänestä tuli Leewardsaarten sotilasjohtaja. Hän oli pätevä, mutta ajautui usein riitoihin edeltäjänsä Thomas Pyen sekä Antiguan saaren viranomaisten kanssa. Frankland oli aktiivisesti mukana kaapparitoimissa ja orjakaupassa ja keräsi suuren omaisuuden. Hänen vanhempi veljensä Sir Charles Henry Frankland toimi Bostonin tullin johtajana 1741-1757. Myös nuorempi veli William toimi tullitehtävissä Pohjois-Amerikassa. Veljesten liiketoimet ristesivät usein ja hyödyttivät kaikkia osapuolia.


title: Thomas Frankland (amiraali)

text: Hänet ylennettiin vara-amiraaliksi, mutta hän ajautui ongelmiin myös amiraliteetin kanssa, sillä hän ei halunnut luovuttaa osaa hankkimistaan omaisuuksista Englantiin. Kirjeessään amiraliteetille hän sanoi: "Minulla on omia ystäviä, joista huolehtia". Niinpä toukokuussa 1757 hänet korvattiin kommodori John Moorella ja hän palasi Englantiin saman vuoden lokakuussa. Hän ei saanut uusia tehtäviä, vaikka hänen ylennyksensä jatkuivatkin ikäperustein. Hänen korkein arvonsa oli "Admiral of the White" (valkoisen laivueen amiraali).


title: Thomas Frankland (amiraali)

text: Hän oli päässyt alahuoneen jäseneksi Thirskistä 1747 ja hän säilytti virkansa vuoteen 1780, jolloin hän haki Greenwich Hospitalin kuvernööriyttä. Hän ei ollut kovin aktiivinen edustaja ja vieraili alahuoneen istunnoissa harvoin. Hän peri Thirklebyn baronetin arvon veljensä kuoltua 1768. Tässä menestymättä hän palasi parlamenttiin huhtikuussa 1784, mutta kuoli saman vuoden marraskuussa.


title: Thomas Frankland (amiraali)

text: Franklandsaaret Australian Queenslandin edustalla ovat nimetyt hänen mukaansa.


title: Fatih Birol

text: Fatih Birol (s. 1958 Ankara, Turkki) on Kansainvälisen energiajärjestön (IEA) pääekonomisti. Hän liittyi IEA:han vuonna 1995.


title: Fatih Birol

text: Hän saavutti insinöörin tutkinnon Istanbulin teknillisessä korkeakoulussa. Tämän jälkeen hän hankki tohtorin tutkinnon Wienin teknillisestä korkeakoulusta.


title: Fatih Birol

text: Tällä hetkellä Fatih Birol toimii IEA:n pääekonomistina Pariisissa. Hän on myös johtaja virastossa, joka on vastuussa energiapolitiikan ekonomisista analyyseista. Hän valvoo maailman tulevaisuuden energianäkymää (), mikä on IEA:n tärkein projekti ja se on tunnistettu maailman luotettavammaksi lähteeksi energiapolitiikassa.


title: Fatih Birol

text: Birol opastaa IEA:n jäsenmaita energiaturvallisuudessa ja ilmastonmuutosongelmissa . Hän on vastuussa juuri perustetusta IEA:n kaupallisen energian raadista, joka yhdistää monen suuren energiayhtiön johtajia, jotta he voivat sopia keskenään tulevista energiahaasteista.


title: Fatih Birol

text: Birol on saanut palkintoja Venäjän tiedeakatemiasta vuonna 2002 ja Yhdysvaltain energiayhtiöltä vuonna 2004 tunnustuksena panostuksestaan energiapolitiikkaan. Hän sai myös vuosittaisen IEA:n palkinnon panostuksestaa ammattiinsa () vuonna 2005.


title: Fatih Birol

text: Itävallan tasavalta myönsi hänelle kultaisen kunniamitalin vuonna 2007 panostuksesta maailman energiaongelmien ratkaisemiseen.


title: Fatih Birol

text: Ennen kuin Birol liittyi IEA:han, hän työskenteli kuusi vuotta OPEC:ssä ("Organization of the Petroleum Exporting Countries") Wienissä.


title: Takeshi Obata

text: Takeshi Obata (, s. 11. helmikuuta 1969 Niigata) on japanilainen mangaka. Hän ei tavallisesti kirjoita mangojaan itse vaan toimii yhteistyössä kirjoittajan kanssa, kuten Yumi Hottan kanssa "Hikaru no gossa". Obata on tunnettu yksityiskohtaisesta piirrosjäljestään.


title: Takeshi Obata

text: Sarjakuvien lisäksi hän on suunnitellut hahmoja videopeliin "Castlevania Judgment".


title: Richard Borcherds

text: Richard Ewen Borcherds (s. 29. marraskuuta 1959) on brittiläinen matemaatikko, joka on erikoistunut lukuteoriaan, ryhmäteoriaan sekä äärellisen ryhmän teoriaan, hänet on palkittu Fieldsin mitalilla vuonna 1998.


title: Richard Borcherds

text: Borcherds syntyi Kapkaupungissa vuonna 1959. Puolen vuoden kuluttua hänen syntymästään perhe muutti Birminghamiin Isoon-Britanniaan. Hänen isänsä on fyysikko, ja hänellä on kolme veljeä, joista kaksi on matematiikanopettajia. Valmistuttuaan vuonna 1985 tohtoriksi hän toimi Cambridgen yliopistossa vaihtelevasti eri virka-asemissa. Borcherdsin merkittäviä ansioita on osallistuminen niiden teorioiden kehittämiseen, jotka yhdistävät ryhmäteorian muihin matematiikan aloihin.


title: Tomaattisammakko

text: Tomaattisammakko ("Dyscophus antongilii") on heimoon Microphylidae ja tomaattisammakoiden sukuun kuuluva sammakko. Se on endeeminen Madagaskarilla. Vaaran uhatessa se puhaltaa itsensä täyteen ilmaa tai erittää limaa, joka aiheuttaa ihmisillä allergisia reaktioita.


title: Tomaattisammakko

text: Tomaattisammakkonaaraat kasvavat suuremmiksi kuin koiraat, jopa 10,5 cm pitkäksi. Koiraat jäävät enintään 6,5 cm mittaan. Suurimmat yksilöt voivat painaa jopa 230 grammaa.


title: Tomaattisammakko

text: Tomaattisammakon pää, jalat ja ruumis ovat kirkkaanpunaisia tai oransseja. Vatsa on kellertävä tai valkeahko. Kyljissä on mustat juovat. Lajin ruumis on vankka, se muistuttaa ulkomuodoltaan konnia. Nenä on suuri, ja silmät ovat kaukana toisistaan. Niissä on pienehköt ympyränmuotoiset pupillit. Tomaattisammakoiden raajat ovat lyhyet, joten ne eivät voi hyppiä suuria loikkia. Ne voivat kuitenkin kiivetä niillä kasviin tai puuhun.


title: Tomaattisammakko

text: Tomaattisammakkoa tavataan vain Madagaskarin koillisosissa, jossa sitä tavataan suhteellisen laajalla alueella, joskin sen levinneisyysalue tunnetaan huonosti. Maroantsetran ympäristössä ja Ambatovakyn luonnonsuojelualueella se on suhteellisen yleinen.


title: Tomaattisammakko

text: Tomaattisammakko on sopeutuva laji, ja sitä tavataan sademetsissä, rannikkometsissä, uudismetsissä, pensaikoissa ja jopa kaupunkialueilla. Lisääntymiseen se tarvitsee ojia, tulva-alueita, soita ja paikallaan tai hyvin hitaasti virtaavia vesiä.


title: Tomaattisammakko

text: Tomaattisammakot syövät hyönteisiä ja niiden toukkia, nilviäisiä, hyvin pieniä nisäkkäitä, muita sammakkoeläimiä ja kastematoja.


title: Tomaattisammakko

text: Maaliskuussa tomaattisammakot siirtyvät marskimaille, lammikoille tai muihin seisovavetisiin paikkoihin lisääntymään. Koiraat houkuttelevat naaraita luokseen äänellä, joka kuulostaa aivan kaakatukselta. Kutu koostuu 1 000-1 500 3 mm läpimitaltaan olevasta munasta.


title: Tomaattisammakko

text: Jo 36 tunnin kuluessa kudusta, poikaset kuoriutuvat. 6-9 viikon kuluttua nuijapäät ovat 45-55 mm pitkiä (häntä mukaan laskettuna). Tällöin niillä on kellertävä väri. Kun poikaset ovat noin 2 cm pitkiä, ne muuttuvat punaisiksi.


title: Tomaattisammakko

text: Tomaattisammakoita uhkaa ensisijaisesti elinympäristöjen tuhoutuminen. Laji kärsii myös laittomasta pyynnistä ja kaupasta, sillä lajia halutaan lemmikisi huolimatta siitä, että laji on listattu CITES-sopimuksen Appendix I-liitteeseen. IUCN luokittelee lajin kuitenkin elinvoimaiseksi, koska se elää laajalla alueella ja sietää elinympäristöjen muuttumista sekä sen yksilömäärä on todennäköisesti suuri.


title: Minna Kemilä

text: Minna Kemilä (s. 27. elokuuta 1970) on entinen suomalainen korkeushyppääjä. Hän edusti Oulun Pyrintöä ja häntä valmensi Eila Vartiainen-Maunu.


title: Minna Kemilä

text: Hän saavutti Kalevan kisoissa hopeaa vuonna 1992 ja pronssia 1991. SM-viesteissä hän voitti hopeaa 4 x 100 metrillä vuonna 1992. SM-halleissa hän sai hopeaa 60 metrin aitajuoksussa vuonna 1993. Suomi–Ruotsi-maaotteluun hän osallistui kaksi kertaa, vuosina 1991 ja 1992, voittaen vuoden 1992 maaottelun tuloksella 189.


title: Minna Kemilä

text: Ulkoradoilla


title: Minna Kemilä

text: Sisäradoilla


title: Jorma Markos

text:
Jorma Markos (oik. Jorma Kalevi Matikainen) on suomalainen laulaja, jonka levytysura alkoi vuonna 1977 kokoelmakaseteilla.
Vuonna 1979 Markos teki Kalevi Nymanin kanssa yhdessä pitkäsoiton, joka laulettiin puoliksi. Sen jälkeen Markos aloitti oman uransa tehden pitkäsoittoja ja keikkaillen, joka jatkuu.


title: Celebration (Madonnan albumi)

text: Celebration on Madonnan kokoelma-albumi, joka sisältää 34 aiemmin julkaistua kappaletta sekä kaksi uutta kappaletta, "Celebration" ja "Revolver (Feat. Lil Wayne)". Albumi julkaistiin Suomessa 23. syyskuuta 2009. Albumi nousi Euroopan albumilistan ykkössijalle ja pysyi siellä neljä viikkoa. Euroopassa albumia on myyty yli miljoona kappaletta ja maailmanlaajuisesti noin kaksi miljoonaa kappaletta. Suomessa se debytoi virallisen albumilistan toisella sijalla, ja pysyi listalla yhteensä 35 viikkoa.


title: Hanna Palamaa

text: Hanna Elisabeth Palamaa (s. 8. syyskuuta 1977 Helsinki) on entinen suomalainen seiväshyppääjä. Hän edusti Espoon Tapioita ja häntä valmensi Kari Kosola.


title: Hanna Palamaa

text: Hän saavutti Kalevan kisoissa kultaa vuonna 2003 tuloksella 400 cm. Hän voitti myös kaksi hopeaa, vuonna 2001 tuloksella 385 cm ja vuonna 2004 tuloksella 395 cm. SM-halleissa hän voitti kultaa vuonna 2004 tuloksella 400 cm. Suomi–Ruotsi-maaotteluun hän osallistui kolme kertaa, vuosina 2002, 2003 ja 2004. Hän oli neljäs sekä 2002 (410 cm) että 2003 (390 cm) ja jäi ilman tulosta 2004.


title: Hanna Palamaa

text: Hänen ennätyksensä ulkoradoilla on 410 cm, jonka hän hyppäsi Lappeenrannassa 18. elokuuta 2002. Sisäradoilla hänen ennätyksensä on Bowling Greenissä, Ohiossa 22. helmikuuta 2002 hypätty 411 cm.


title: Hiroshi Gamō

text: Hiroshi Gamō () on japanilainen mangaka, jonka tunnetuin manga on "Tottemo! Luckyman". Monet kuitenkin epäilevät hänen olevan myös Bakuman- ja Death Note -mangojen kirjoittaja Tsugumi Ōba (salanimi).


title: Espanjankilpikonna

text: Espanjankilpikonna ("Testudo graeca") on isokokoinen Euroopan ja Afrikan alueella elävä uhanalainen maakilpikonna. Sen maahantuontiin tarvitaan CITES-todistus.


title: Espanjankilpikonna

text: Espanjankilpikonna kasvaa jopa yli 30 cm pitkäksi. Se on levinnyt Etelä-Eurooppaan, Iraniin, Egyptiin, Libyaan sekä Marokkoon. Sillä on myös neljä alalajia.


title: Espanjankilpikonna

text: Elinympäristö luonnossa on avoin, aromainen ja kivikkoinen maa. Yleensä se piiloutuu maakoloihin. Päivisin kilpikonna on aktiivinen, kiipeilee ja kaivelee mielellään kuoppia. Ravinnoksi espanjankilpikonna syö lähinnä lehtiä, heiniä ja ruohoa.


title: Espanjankilpikonna

text: Lemmikkinä espanjankilpikonnan hoitamiseen tarvitaan terraario ja ulkotarha. Ilman lämpötilan tulee olla 18 °C (yöllä) ja 26 °C (päivällä) välillä. Kylminä päivinä tulee käyttää kohdevalaisinta, jotta kilpikonna saa tarvittavan lämmön. Talvilevon aikana sekä syksyllä että keväällä kilpikonna on pidettävä terraariossaan.


title: Eteläsaamelaiset

text: Eteläsaamelaiset ovat saamelaisten alkuperäiskansaan kuuluva etninen ryhmä. Heidän alkuperäiskielellään eteläsaamella on noin 600 puhujaa. Norjassa eteläsaamelaisia on Pohjois-Trøndelagin läänissä sekä Helgelandissa Nordlandin läänissä ja Ruotsissa Taalainmaan ja Jämtlandin lääneissä. Parhaiten eteläsaamelainen kulttuuri on säilynyt Norjassa ja eritoten Snåsan ja Hattfjelldalin kunnissa.


title: Eteläsaamelaiset

text: Eteläsaamelaisten historiasta ei tiedetä paljon. Ei esimerkiksi tiedetä kuinka paljon eteläsaamelaisia on historian aikana ollut. Eteläsaamelaiset elivät metsästyksellä ja keräilyllä. Ensimmäiset kirjalliset maininnat eteläsaamelaisista ovat 1500-luvulta. Vuonna 1689 tapahtui yhteenotto eteläsaamelaisten ja norjalaisten välillä, saamelaiset tappoivat kaikki Nordlin kylän asukkaat. Norjalaiset tekivät vuorostaan kostoretkiä saamelaisten kimppuun. 1600-luvulta peräisin olevista lähteissä kerrotaan eteläsaamelaisten omaksuneen poronhoidon. Tämä johtui luultavasti väestönkasvusta jonka vuoksi metsästyksellä ei voinut enää elättää kaikkia. 1700-luvulta lähtien eteläsaamelaiset mainitaan teksteissä yhä useammin. 1700-luku johti myös lisääntyviin konflikteihin poronkasvattajien ja maanviljelijöiden välillä.


title: Eteläsaamelaiset

text: 1800-luvulla alkoivat norjalaistamistoimet saamelaisia ja kveenejä vastaan. Norjalaistamistoimet ja saamelaisten kulttuurin häviäminen nostatti kansallistunnetta saamelaisten joukossa. Eräs eteläsaamelainen saamelaisaktivisti oli Daniel Mortensson. Nykypäivänä eteläsaamelaiset ovat vaarassa kadota kulttuurin häviämisen seurauksena.


title: Eteläsaamelaiset

text: Eteläsaamelaisilla oli muiden saamelaisten tapaan seitoja. Lisäksi eteläsaamelaisten tiedetään uhranneen esineitä, kuten rahoja, jumalille. Erikoinen piirre eteläsaamelaisten uhreissa oli karhujen uhraaminen. Norjan puolelta eteläsaamelaisten asuinaluetta on löydetty luolia täynnä karhunluita. Eteläsaamelaiset hautasivat usein itsensä mukana karhun hampaita tai muita sen luita.


title: Nobuhiro Watsuki

text: Nobuhiro Watsuki () (s. 26. toukokuuta 1970) on japanilainen mangaka. Hänen tunnetuin teoksensa on Rurouni Kenshin -manga. Hän on myös toiminut Takeshi Obatan avustajana ja ollut mukana videopeliprojekteissa.


title: Apostolinen nuntiatuuri

text: Apostolinen nuntiatuuri on Pyhän istuimen suurlähetystöä vastaava diplomaattinen edustusto vieraassa valtiossa.


title: Apostolinen nuntiatuuri

text: Sitä johtaa apostolinen nuntius, joka vastaa asemaltaan suurlähettilästä, ja sen muut diplomaatit ovat joko nuntiatuurineuvoksia tai -sihteerejä. Heillä on Vatikaanin kansalaisuus. He kaikki kuuluvat asemamaansa diplomaattikuntaan ja nauttivat diplomaattista koskemattomuutta. Apostolinen nuntius on kirkolliselta arvoltaan arkkipiispa, muut diplomaatit ovat taas pappeja, joskin heillä on tavallisesti monsignoren arvo.


title: Apostolinen nuntiatuuri

text: Useimmissa Euroopan ja Latinalaisen Amerikan valtioissa sekä lukuisissa muissa väestöltään katolisissa maissa apostolinen nuntius on aina diplomaattikunnan vanhin eli "doyen".


title: Apostolinen nuntiatuuri

text: Historiassa käsite "apostolinen nuntiatuuri" esiintyy vasta 1400-luvun loppupuolella. Apostolisen nuntiuksen tehtävät ovat kuitenkin huomattavasti vanhemmat. Ensimmäiset paavin lähettiläistä, ns. "apokrisari", toimivat Bysantin valtakunnan keisarin luona sekä edustivat paavia ekumeenisissa kirkolliskokouksissa jo 300-luvulla.


title: Apostolinen nuntiatuuri

text: Paavi Klemens XI perusti Vatikaanin Paavillisen diplomaattiakatemian, "Pontificia Accademia Ecclesiastica", 1701 ja se on vanhin yhä toimiva diplomaattiakatemia koko maailmassa.


title: Apostolinen nuntiatuuri

text: Pyhä istuin tunnusti ensimmäisten joukossa Suomen itsenäisyyden 1918. Diplomaattiset suhteet solmittiin 1942. Apostolinen nuntiatuuri kaikkia Pohjoismaita varten toimii nykyisin Djursholmissa, Ruotsissa. Vuoteen 2000 samalla nuntiatuurilla oli huoneisto myös Helsingissä, osoitteessa Bulevardi 5.


title: Apostolinen nuntiatuuri

text: Apostolisessa nuntiatuurissa toimivat Pyhän istuimen diplomaatit edustavat paavia ja katolisen kirkon Vatikaanissa toimivaa keskushallintoa sekä suhteessa asemamaidensa katolisiin paikalliskirkkoihin eli hiippakuntiin että suhteissa valtionpäämiehiin ja hallituksiin tai vastaavasti kansainvälisissä järjestöissä, kuten Yhdistyneissä kansakunnissa tai Euroopan unionissa.


title: Gary Habermas

text: Gary Robert Habermas (s. Detroit, Michigan, Yhdysvallat 1950) on yhdysvaltalainen teologi ja filosofi ja kristinuskon apologeetikko. Hän valmistui Tyndale Collegesta vuonna 1972, Detroitin yliopistosta 1973 ja filosofian tohtorina Michigan State -yliopistosta 1976. Väitöskirjassaan hän etsi historiallista pohjaa uskolle Jeesuksen ylösnousemukseen.


title: Gary Habermas

text: Habermas työskentelee Jerry Falwellin perustamalla Libertyn yliopistolla.


title: Gary Habermas

text: Vuonna 1985 Habermas kävi Antony Flewin kanssa debatin, joka on julkaistu kirjassa "Did Jesus Rise from the Dead? The Resurrection Debate". Tuomariston viidestä filosofista neljä piti Habermasia voittajana ja yksi katsoi, että Habermas ja Flew olivat päätyneet tasapeliin. Ammattimaisilta debattituomareilta Habermas sai kolme ja Flew kaksi ääntä.


title: Kalle Dalin

text: Kalle Dalin (s. 1975) on ruotsalainen suunnistaja ja Euroopan-mestari. Seuratasolla hän edustaa Leksands OK:ta.


title: Kalle Dalin

text: Roskilden EM-kilpailuissa 2004 Dalin voitti pitkältä matkalta kultaa ja viestistä pronssia. Viestissä hänen kanssaan juoksivat Johan Modig ja Emil Wingstedt. Keskimatkalla hän sijoittui 18:nneksi. Samana vuonna Västeråsin MM-kilpailuissa hän sijoittui 28:nneksi pitkällä matkalla. Vuonna 2005 hän osallistui Aichin MM-kilpailuiden keskimatkalle, mutta hänet hylättiin finaalissa. Otepään EM-kilpailuissa 2006 Dalin sijoittui 13:nneksi pitkällä matkalla.


title: Akimine Kamijō

text: Akimine Kamijō (, s. 13. syyskuuta 1975 Kanagawan prefektuuri, Japani) on japanilainen mangaka. Hän on tehnyt mangasarjan Samurai Deeper Kyo. Akimine Kamijō on salanimi. Dōjinshien julkaisuun hän on käyttänyt nimimerkkiä Meika Hatagashira ().


title: Sirppivanga

text: Sirppivanga ("Falculea palliata") on madagaskarilainen varpuslintu.


title: Sirppivanga

text: Aikuinen sirppivanga on kaksivärinen: selkäpuoli ja siivet ovat mustat, pää ja alapuoli valkoiset hienoisesti vaaleanpunaiseen vivahtaen. Sen harmaa nokka on pitkä ja sirppimäisesti alaspäin kaareva.


title: Sirppivanga

text: Sirppivanga on Madagaskarilla kotoperäisenä esiintyvä lintulaji. Sen elinympäristön ala on 100 000–1 000 000 neliökilometriä.


title: Sirppivanga

text: Pääosa sirppivangan pesimäaikaisesta ravinnosta koostuu sirkoista, torakoista, heinäsirkoista ja hämähäkeistä. Se etsii hyönteisiä kuolleiden puiden kaarnan ja oksien rakosista pitkän, kaarevan nokkansa avulla.


title: Hallinnointikoodi

text: Hallinnointikoodi tai yhtiön hallinnointi () koostuu prosesseista, tavoista, toimintaperiaatteista, laeista ja instituutioista, jotka vaikuttavat tapaan, jolla yritystä ohjataan, hallinnoidaan ja kontrolloidaan. Käsitteeseen sisältyvät myös suhteet tärkeiden toimijoiden kanssa sekä yhtiön tavoitteet, joita viisaalla hallintotavalla tavoitellaan.


title: China National Offshore Oil Corporation

text: China National Offshore Oil Corporation (lyh. CNOOC; ; pinyin: Zhōngguó Háiyáng Shíyóu Zǒnggōngsī) on vuonna 1982 perustettu Kiinan valtionyhtiö ja maansa suurin öljyn- ja kaasuntuottajakonserni. Se hyödyntää ja etsii raakaöljyä ja maakaasua Kiinan rannikolla, tytäryhtiöineen myös muualta maailmassa. CNOOC-konserni sisältää myös insinööripalveluja, öljynjalostusta ja jalostustuotteiden myyntiä, sekä rahoituspalveluja. Yhtiöllä on liiketoimintaa 40 maassa ja liikevaihdosta yli 40 prosenttia tulee ulkomaisista toiminnoista. Noin 51 000 hengen henkilökunnasta 86 % on kansainvälisissä tehtävissä. Yhtiön kotipaikka on Peking. Yhtiö on Kiinan valtioneuvoston valvontakomission (SASAC) suorassa ohjauksessa.


title: China National Offshore Oil Corporation

text: Yhtiön keskeinen tytäryhtiö CNOOC Limited on vuonna 1999 perustettu suuri pörssinoteerattu holdingyhtiö (HKSE, NYSE, TSE), joka sijoittui maailman suurimpien julkisesti noteerattujen yhtiöiden Forbes Global 2000 -listauksessa (2015) Kiinan 16. suurimmaksi ja maailman 103. suurimmaksi yhtiöksi. CNOOC Ltd:llä on runsas 21 000 työntekijää. Talouslehti Fortunen saman vuoden Global 500-listalla CNOOC Ltd sai maailmanlaajuisesti sijaluvun 72. Vuonna 2014 yhtiön liikevaihto oli 99,262 ja nettovoitto 8,592 miljardia USD.


title: China National Offshore Oil Corporation

text: CNOOC-konsernin tytäryrityksistä myös China Oilfield Services Limited (COSL) noteerataan pörssissä (SSE ja HKSE).


title: China National Offshore Oil Corporation

text:
Arakan Oil Watch -järjestön mukaan CNOOC-konserni on etsinyt öljyä Myanmarin Ramree-saarella vuodesta 2005 lähtien. Yhteistyössä Myanmarin sotilashallinnon kanssa yritys takavarikoi viljelymaata ja saastutti öljynetsinnässään maata ja vesistöjä. Paikalliset asukkaat ajettiin mailtaan ilman varoitusta. He jäivät ilman elinkeinoa ja omaisuutta. Kyläläiset hyökkäsivät sittemmin kiinalaisyhtiön porausalueelle. Sen seurauksena Myanmarin armeija ajoi 70 asukasta alueelta. Osa pakeni Thaimaahan ja Malesiaan.
Ruotsin TV:n mukaan elokuussa 2009 Ruotsissa eläkevakuutusyhtiöt Folksam ja AMF ja pankit Swedbank, SEB, Handelsbanken ja Nordea olivat tuolloin sijoittaneet CNOOC-konserniin.


title: Dōjinshi

text: Dōjinshi () on harrastelijoiden omakustanteena julkaisema japanilainen manga, visual novel tai muu luova teos, usein "doujinshikan" eli harrastelija-mangakan piirtämä fanisarjakuva. Siinä käytetään usein hyväksi tunnettujen sarjojen hahmoja, joita voidaan parodioida. Parodian suuntaan siirtymistä tapahtui 1980-luvulla. Tokiossa järjestetään puolivuosittain Comiket-tapahtuma, joissa harrastelijat myyvät tekemiään sarjakuvia. Samankaltaisia tapahtumia järjestetään ympäri Japania.


title: Kutujoki (Vaala)

text: Kutujoki on yksi Oulujoen sivujoista Pohjois-Pohjanmaalla, pituudeltaan noin 17 kilometriä. Joki saa alkunsa Vaalan Otermanjärven luoteiskolkasta Niskanlahdelta ja laskee Oulujokeen Järvenjärven, Välijoen, Keskijärven sekä Kankaanjoen kautta Vaalan Järvikylässä.


title: Kutujoki (Vaala)

text: Joki on varsin tunnettu urheilukalastajien parissa, saaliskaloina ovat muun muassa harjus, kirjolohi, taimen, hauki ja ahven. Joki sopii myös melojille, sen varrella on useita laavuja ja nuotiopaikkoja. Jokivartta seurailee etelästä valtatie 22:n suunnasta Petäjäkosken kalanviljelylaitokselle menevä tie ja siltä Naamankylään jatkuva metsäautotie. Joen suurimmat kosket Otermanjärvestä lähtien ovat Myllykoski (laavu), Louhikonkoski (nuotiopaikka), Saarikoski (laavu) ja Petäjäkoski. Petäjäkosken kalanviljelylaitoksen kohdalla kalastus on kielletty.


title: 1 Night in Paris

text: 1 Night in Paris on vuonna 2004 julkaistu pornografinen video, jossa Paris Hilton ja hänen silloinen poikaystävänsä Rick Salomon harrastavat seksiä. Videota ei alun perin tarkoitettu julkaistavaksi, mutta siitä huolimatta se päätyi internetiin yleiseen jakeluun ja myöhemmin myös myyntiin. Elokuva on pääosin kuvattu yhdellä jalustalle asetetulla kameralla käyttäen pimeäkuvaustoimintoa.


title: 1 Night in Paris

text: Vuonna 2003 internetiin vuosi samainen video, jolloin Salomon haastoi oikeuteen nauhoitusta levittäneen yhtiön ja Hiltonin perheen. Myöhemmin Salomon alkoi itse levittää nauhoitusta aikuisviihdeyhtiö Red Light District Videon kautta. "1 Night in Paris:sta" tuli myyntimenestys ja se voitti kolme pornoteollisuuden AVN-palkintoa vuonna 2005. Vuonna 2008 se voitti myös F.A.M.E-palkinnon kategoriassa ”Favorite Celebrity Sex Tape”.


title: Hello, I Must Be Going!

text: Hello, I Must Be Going! on Phil Collinsin toinen studioalbumi. Se julkaistiin 1. marraskuuta 1982.


title: Kaisa Launela

text: Kaisa Maria Launela (s. 13. toukokuuta 1948 Kemijärvi) on entinen suomalainen keihäänheittäjä.


title: Kaisa Launela

text: Launela sijoittui Méxicon 1968 olympialaisten keihäänheitossa kahdeksanneksi tuloksella 53,96 metriä. Hän voitti vuonna 1966 tyttöjen epävirallisen Euroopan mestaruuden. Hän edusti Suomea yhdeksässä aikuisten maaottelussa ja saavutti niissä kolme lajivoittoa.


title: Kaisa Launela

text: Seuratasolla Launela edusti Kemijärven Urheilijoita. Hän voitti Suomen mestaruuden vuosina 1964 ja 1968 sekä saavutti SM-hopeaa vuonna 1969 ja SM-pronssia vuonna 1966. Hän paransi Suomen ennätystä neljä kertaa vuosina 1964–1968, viimeisen kerran tulokseen 55,60 metriä. Hän oli myös ensimmäinen 50 metrin ylittäjä Suomessa.


title: Kaisa Launela

text: Kaisa Launelan kaksossisar Kirsti Launela oli myös keihäänheiton Suomen-mestari ja arvokisaedustaja. Myös hän on tehnyt keihäänheiton Suomen ennätyksen.


title: Neftjanik Almetjevsk

text: Neftjanik Almetjevsk () on venäläinen jääkiekkoseura, joka on kotoisin Tatarstanin tasavallan Almetjevskista. Seura pelaa Venäjän toiseksi korkeimmalla sarjatasolla VHL:ssa. Neftjanik toimii KHL-seura Ak Bars Kazanin farmijoukkueena. Joukkueen kakkosryhmä pelaa maan kolmanneksi korkeimmalla sarjatasolla RHL:ssa nimellä Sputnik Almetjevsk.


title: Neftjanik Almetjevsk

text: Seura perustettiin vuonna 1965 nimellä "Sputnik Almetjevsk" Neuvostoliiton kolmannelle sarjatasolle Vtoraja Ligaan. Seura vaihtoi nimensä Neftjanikiksi vuonna 1986. Kaudeksi 1991–1992 seura nousi Pervaja Ligaan toiselle sarjatasolle, joka muuttui seuraavana vuonna Vysšaja Ligaksi. Neftjanik voitti toisen sarjatason mestaruuden 1998 ja 2000. Kauden 2000–2001 seura pelasi Venäjän pääsarjassa, mutta putosi takaisin toiselle tasolle. VHL:n ensimmäisellä sarjakaudella 2010-2010 se sijoittui sarjassa toiseksi.


title: Kirsti Launela

text: Kirsti Tarja Launela (s. 13. toukokuuta 1948 Kemijärvi) on entinen suomalainen keihäänheittäjä.


title: Kirsti Launela

text: Launela sijoittui Helsingin EM-kilpailuissa 1971 keihäänheiton karsinnassa 15:nneksi eikä selviytynyt loppukilpailuun. Hän edusti Suomea 14 maaottelussa vuosina 1966–1972.


title: Kirsti Launela

text: Seuratasolla Launela edusti Kemijärven Urheilijoita. Hän voitti Suomen mestaruuden vuosina 1970, 1971 ja 1972 sekä saavutti SM-hopeaa vuosina 1966 ja 1968. Hän heitti vuonna 1971 Suomen ennätyksen 56,48 metriä.


title: Kirsti Launela

text: Kirsti Launelan kaksossisar Kaisa Launela oli myös keihäänheiton Suomen-mestari ja arvokisaedustaja.


title: Luettelo keihäänheiton Suomen mestareista

text: Tämä on luettelo keihäänheiton Suomen mestareista. Keihäänheiton Suomen mestaruudesta on kilpailtu Kalevan kisoissa vuodesta 1907 lähtien. Vuoteen 1924 asti kilpailtiin yhteistuloskilpailut. Vuodesta 1914 lähtien on kilpailtu yhden käden mestaruuksista. Vuosina 1914–1924 kilpailtiin siis sekä yhden käden että molempien käsien kilpailut. Naiset ovat kilpailleet Suomen mestaruudesta vuodesta 1945 lähtien.


text: Miehet ("* = Molempien käsien yhteistuloskilpailu")


text: Naiset


title: Frank De Winne

text: Frank De Winne (s. 25. huhtikuuta 1961 Gent, Belgia) on Belgian ilmavoimien upseeri ja Euroopan avaruusjärjestö ESAn astronautti. Hän on Belgian toinen astronautti avaruudessa (Dirk Frimoutin jälkeen).


title: Frank De Winne

text:
De Winne valmistui Belgian kuninkaallisesta kadettikoulusta vuonna 1979. Vuonna 1984 hän valmistui Kuninkaallisesta sotilasakatemiasta Brysselistä tietotekniikan ja rakennustekniikan maisterintutkinnolla. Valmistuttuaan ilmavoimien lentokoulusta hän lensi Dassault Mirage 5:tä ilmavoimissa, minkä jälkeen hän työskenteli SAGEMille Pariisissa Miragen lentoturvallisuuden parissa. Vuonna 1992 De Winne valmistui koelentäjäksi Empire Test Pilots Schoolista (ETPS) Boscombe Downin koelentäjäkoulusta Britanniassa saaden myös koulun vuoden parhaan lentäjäoppilaan palkinnon, McKenna Trophyn. Valmistumisen jälkeen hän toimi Belgian ilmavoimien koelentäjänä ja lentoturvallisuudesta vastaavana, myöhemmin vanhempana koelentäjänä vastaten kaikista testiohjelmista.
12. helmikuuta 1997 De Winnen ohjaama F-16 Fighting Falcon sai moottorivian tiheästi asutun alueen yllä Leeuwardenin lähellä. Koneen tietokoneen kaaduttua hän pystyi kuitenkin laskeutumaan hollantilaiseen lentotukikohtaan, minkä johdosta hänelle myönnettiin ainoana ei-amerikkalaisena Joe Bill Dryden Semper Viper Award.


title: Frank De Winne

text: Elokuussa 1998 De Winnestä tuli Kleine Brogelista operoivan 349 Squadronin komentaja. NATOn pommittaessa Jugoslaviaa 1998 De Winne komensi hollantilais-belgialaista lento-osastoa.


title: Frank De Winne

text: De Winnellä on yli 2 300 lentotuntia Miragella, F-16:lla, Tornadolla ja Jaguarilla. Hän toimii myös Belgian armeijan lentohenkilöstön järjestön puheenjohtajana.


title: Frank De Winne

text: Frank De Winne valittiin lokakuussa 1998 Euroopan avaruusjärjestön astronauttikokelaaksi. Tammikuussa 2000 hän liittyi Euroopan astronauttijoukkoihin, jonka päämaja on Euroopan astronauttikeskus EAC Kölnissä, Saksassa. Elokuussa 2001 De Winne osallistui koulutukseen Kosmonauttien koulutuskeskus Juri Gagarinissa Moskovan lähellä. Koulutus käsitti Kansainvälisen avaruusaseman peruskoulutusta ja Sojuz-avaruusaluksen lento-insinöörin koulutuksen.


title: Frank De Winne

text: De Winnen ensimmäinen avaruuslento (30. lokakuuta – 10. marraskuuta 2002) oli lentoinsinöörinä Kansainväliselle avaruusasemalle (ISS) vuonna 2002. Lähtö asemalle tapahtui Sojuz TMA-1:lla ja paluu Sojuz TM-34:lla. Avaruudessaoloaikanaan De Winne suoritti menestyksekkäästi 23 tieteellistä koetta.


title: Frank De Winne

text: Hän toimi Léopold Eyhartsn varamiehenä ISS:n Retkikunta 16:ssa.


title: Frank De Winne

text: 20. syyskuuta 2007 ESA ilmoitti De Winnen osallistuvan kuusikuukautiselle ISS-lennolle vuonna 2009. 21. marraskuuta 2008 NASA ilmoitti muutoksista retkikunnan aikatauluun De Winnen tullessa Retkikunta 21:n komentajaksi. 27. toukokuuta 2009 De Winne laukaistiin lennolla Sojuz TMA-15 ISS:lle ja hänestä tuli ensimmäinen ESAn astronautti, joka johti avaruustehtävää ("space mission"). De Winne laskeutui Maahan 1. joulukuuta 2009 Sojuz TMA-15:n mukana.


title: Frank De Winne

text: De Winne on saanut lukuisia kunnianosoituksia ja palkintoja. 20. joulukuuta 2002 Frank De Winne sai varakreivin arvonimen toiminnastaan avaruusohjelmassa. De Winne on naimisissa Lena Clarken kanssa. De Winnellä on kolme lasta aikaisemmasta avioliitosta.


title: No Jacket Required

text: No Jacket Required on Phil Collinsin kolmas ja maailmanlaajuisesti eniten myyty studioalbumi. Sitä on myyty yli 33 miljoonaa kappaletta, ja se voitti Grammy-palkinnon vuoden parhaasta levystä. Albumi julkaistiin 25. tammikuuta 1985. Artisti teki myös samannimisen maailmankiertueen.


title: William Timothy Gowers

text: William Timothy Gowers (s. 20. marraskuuta 1963 Wiltshire, Englanti) on brittiläinen matemaatikko. Hän työskentelee Cambridgen yliopistossa professorina ja on Trinity Collegen jäsen. Hän sai vuonna 1998 Fieldsin mitalin kombinatoriikasta ja funktionaalianalyysistä.


title: William Timothy Gowers

text: Hän kävi ensiksi Eton Collegea, missä hän oli King's Scholar. Hän kirjoitti Cambridgen yliopistossa väitöskirjan 'Symmetric Structures in Banach Spaces' vuonna 1990. Ohjaajana hänellä oli Béla Bollobás.


title: William Timothy Gowers

text: Vuosina 1991–1995 hän oli Lontoon University Collegessa matematiikan laitoksella. Vuonna 1996 hän sai eurooppalaisen matemaattisen yhdistyksen palkinnon ja vuonna 1998 Fieldsin mitalin. Hän todisti kombinatoristen menetelmien avulla Banachin alulle panemia otaksumia Banachin avaruuksista ja konstruoi hyvin epäsymmetrisen Banachin avaruuden. Vuonna 1992 hän ja Marey ratkaisivat epäehdollisen kantaongelman ja osoittivat, että jokainen ääretönulotteinen Banachin avaruus sisältää ääretönulotteisen avaruuden, jolla on epäehdollinen Schrauderin kanta. Vuonna 1999 Gowers äänestettiin Royal Societyn jäseneksi.


title: Retkikunta 21

text: Retkikunta 21 () oli Kansainvälisen avaruusaseman 21. miehistö. Retkikunta alkoi 30. syyskuuta 2009.


title: Retkikunta 21

text: Frank De Winne oli ensimmäinen Euroopan avaruusjärjestön astronautti, joka johti avaruustehtävää ("space mission").


title: Retkikunta 21

text: Sojuz TMA-16 toi Retkikunta 21:n viimeiset miehistön jäsenet ISS:lle yhdessä avaruusturisti Guy Lalibertén kanssa. Laliberté palasi Maahan lennolla Sojuz TMA-14 kahden Retkikunta 20:n miehistön jäsenen kanssa.


title: Retkikunta 21

text: Retkikunta 20:n ja 21:n välinen miehistönvaihto vaati kolmea yhtä aikaa Kansainväliselle avaruusasemalle telakoitunutta Sojuz-avaruusalusta, mikä on ainutkertainen tapahtuma. Nicole P. Stott on viimeinen ISS:n miehistön jäsen, joka lensi avaruussukkulalla ISS:ltä paluun myötä avaruussukkulalennolla STS-129 (laskeutui Maahan 27. marraskuuta 2009).


title: Both Sides

text: Both Sides on Phil Collinsin viides studioalbumi. Se julkaistiin 9. marraskuuta 1993.


title: Both Sides

text: Säv. ja san. Phil Collins


title: Conrad Böcker

text: Conrad Böcker (1870 – huhtikuu 1936) oli saksalainen voimistelija ja olympiavoittaja. Hän osallistui Ateenan olympialaisiin 1896, joissa hän voitti kultaa sekä nojapuiden että rekin joukkuekilpailuista. Böcker oli mukana myös nojapuiden, rekin, hypyn, hevosen sekä renkaiden kilpailuissa, mutta jäi niissä kaikissa mitaleitta.


title: Guinea-Bissaun aluejako

text: Guinea-Bissau on jaettu kahdeksaan alueeseen ja pääkaupungin Bissaun autonomiseen sektoriin. Alueet on jaettu edelleen sektoreihin, joita on 37.


title: Dance Into The Light

text: Dance Into The Light on Phil Collinsin seitsemäs studioalbumi. Se julkaistiin 22. lokakuuta 1996.


title: Algernon Blackwood

text: Algernon Henry Blackwood (14. maaliskuuta 1869 – 10. joulukuuta 1951) oli englantilainen erityisesti kauhutarinoistaan tunnettu kirjailija. Hän kirjoitti kymmenen novellikokoelmaa, 14 romaania sekä lastenkirjoja ja näytelmiä. Myöhemmällä iällä hän luki tarinoitaan BBC:n radio- ja televisiolähetyksissä.


title: Algernon Blackwood

text: Ennen kirjailijaksi ryhtymistään hän kokeili muun muassa viljelijän uraa Kanadassa ja lehtityötä New Yorkissa.


title: Emmi Kaislakari

text: Emmi Kaislakari (s. 1984 Taivassalo) on suomalainen näyttelijä ja laulaja. Valmistui näyttelijäksi (TeM) Tampereen yliopiston näyttelijäntyön laitokselta Nätyltä keväällä 2011.


title: Emmi Kaislakari

text: Alun perin turkulainen Kaislakari on näytellyt muun muassa Turun Nuoren Teatterin, Åbo Svenska Teaterin, Tampereen Työväen Teatterin sekä Turun Kesäteatterin produktioissa. Näytteli Maria Vassia Turun Nuoren Teatterin Kulttuuripääkaupunki 2011 -hankkeessa 1827 – Infernal Musical.


title: Emmi Kaislakari

text: Työskennellyt kiinnitettynä näyttelijänä Tampereen Työväen Teatterissa vuodesta 2011 muun muassa näytelmissä Vuonna 85, Next to Normal, Evita, Ihmisellinen mies sekä Kerjäläinen ja jänis.


title: Emmi Kaislakari

text: Solmi vuonna 2004 levytyssopimuksen Poko Rekordsin kanssa ja perusti pop-duo MayBeen yhdessä Susanna Volannon kanssa. MayBee teki kaksi levyä. Vuonna 2009 Kaislakari lauloi Sami Hintsasen aisaparina Hintsanen Party Projectissa.


title: Emmi Kaislakari

text: Kaislakari on näytellyt myös muun muassa Kummeli V elokuvassa.


title: Gustav Flatow

text: Gustav Felix Flatow (7. tammikuuta 1875 Kościerzyna, Preussi – 29. tammikuuta 1945 Theresienstadt) oli saksalainen voimistelija ja olympiavoittaja. Flatow oli henkilökohtaisista kilpailuista mukana kaikissa paitsi köysikiipeilyssä, mutta ei voittanut mitaleita. Hän sai kuitenkin menestystä ollessaan mukana Saksan voittajajoukkueessa sekä rekin että nojapuiden joukkuekilpailuissa. Flatow osallistui myös Pariisin olympialaisiin, mutta jäi mitaleitta. Näiden kisojen jälkeen hän lopetti voimistelemisen johtaakseen vuonna 1899 perustamaansa tekstiiliyritystä.


title: Gustav Flatow

text: Myös Gustavin serkku Alfred Flatow oli voimistelija. Holokaustin alettua he pakenivat Alankomaihin, sillä he olivat juutalaisia. Flatow kuitenkin vangittiin, ja tammikuussa 1945 hän nääntyi nälkään. Vuonna 1986 toimittajat löysivät hänen uurnansa, joka ollaan nyt haudattu Terezíniin lähelle keskitysleiriä. Berliinissä sijaitsee sekä Flatowien mukaan nimetty katu että urheiluhalli. Vuonna 1996 Deutsche Post julkaisi neljän merkin sarjan postimerkkejä nykyaikaisten olympialaisten 100-vuotisjuhlan kunniaksi. Yhdessä merkissä on kuva Flatoweista.


title: Yasuhiro Naitō

text: Yasuhiro Naitō () (s. 8. huhtikuuta 1967 Jokohama) on japanilainen mangaka ja pelintekijä. Hän on tunnettu Trigun-nimisestä animesta ja mangasta.


title: Testify (Phil Collinsin albumi)

text: Testify on Phil Collinsin seitsemäs studioalbumi. Se julkaistiin 12. marraskuuta 2002.


title: Systembolaget

text: Systembolaget (sanatarkasti ) on Ruotsin valtion omistama yritys, jolla on lakisääteinen monopoli yli 3,5 % alkoholia sisältävien juomien vähittäiskauppaan Ruotsissa ja joka on siten Suomen Alkoa vastaava yritys.


title: Systembolaget

text: Systembolagetilla on yli 400 omaa myymälää ja lisäksi yli 500 asiamiestä ympäri Ruotsia. Sillä on noin 5 000 työntekijää. Systembolagetin johtokunnan puheenjohtajana toimii Kenneth Bengtsson, ja sen toimitusjohtaja on Magdalena Gerger.


title: Systembolaget

text: Viinanmyynti on ollut Ruotsissa valtion hallinnassa vuodesta 1905. Nykymuotoinen Systembolaget perustettiin vuonna 1955.


title: Systembolaget

text: Systembolagetit ovat auki pisimmillään maanantaista perjantaihin klo 10–20 ja lauantaisin 10–15. Sunnuntaisin ja pyhäpäivisin myymälät ovat kiinni. Kaikkien alkoholijuomien ostoikäraja on 20 vuotta. Alkoholittomia tuotteita myydään harkinnan mukaan myös tätä nuoremmille.


title: Systembolaget

text: Maksuvälineinä Systembolagetissa käyvät kruunut, eurosetelit, EU-pankkikortit ja yleisimmät kansainväliset luottokortit. Henkilöllisyyden todistamiseen ikärajatarkastuksessa käyvät pohjoismaiset ajokortit, EU-henkilökortit, maahanmuuttajien LMA-passit, kaikki passit sekä ruotsalaiset SIS-merkityt henkilökortit.


title: Systembolaget

text: Ruotsinsuomessa yrityksestä käytetään useimmiten nimitystä "Systeemi", samoin kuin Suomen Alkoon viitataan "Suomen systeeminä".


title: Adobe Premiere Elements

text: Adobe Premiere Elements on Adobe Systemsin epälineaarinen videoeditointiohjelma. Se on Adobe Premiere Pron kevennetty versio, josta on jätetty pois muutamia kuluttajan harvemmin tarvitsemia Pro-version ominaisuuksia. Muun muassa monitoreita on kahden sijasta yksi, DVD:n enkoodausasetukset on supistettu minimiin jne. Tällä on tavoiteltu yksinkertaisuutta ja helppokäyttöisyyttä. Toisin kuin monilla kilpailijoillaan, Elementsiin voi tuoda rajoittamattoman määrän audio- ja videoraitoja muokattavaksi yhdeksi videoksi. Lisäksi sillä on myös melko vakaa ydin.


title: The Ultimate Collection (The Kinksin albumi)

text: The Ultimate Collection on The Kinksin toukokuussa 2002 julkaistu kahden CD:n kokoelma-albumi. Ensimmäinen CD sisältää singlehittejä, toinen puolestaan fanien suosikkeja.


title: Show and Tell (Live in Hamburg)

text: Show and Tell on kanadalaisen The Birthday Massacre -yhtyeen ensimmäinen livelevy. Se äänitettiin Hampurissa, Saksassa syksyllä 2007, ja levy julkaistiin keväällä 2009. Yhtyeen konsertti julkaistiin myös samannimisenä DVD:nä myöhemmin vuonna 2009.


title: Ville Herrala

text: Ville Herrala (s. 1979) on suomalainen basisti, joka on opiskellut Sibelius-Akatemian jazzmusiikin osastolla vuodesta 2000 opettajinaan mm. Ape Anttila, Christian Spering, Scott Colley, Palle Danielsson ja Matt Penman. Hän opiskeli 2002–2003 Göteborgissa Anders Jorminin johdolla. Herrala valmistui musiikin maisteriksi vuonna 2010.


title: Ville Herrala

text: Herrala alkoi soittaa pianoa 7-vuotiaana. Hän vaihtoi kaksi vuotta myöhemmin klassiseen kitaraan, jota opiskeli Turun konservatoriossa opettajanaan Marianne Gardberg. 13-vuotiaana Herrala aloitti bassokitaraopinnot Jan Engblomin johdolla. Klassinen kitara vaihtui 16-vuotiaana kontrabassoon, jota hänelle opetti Olli Lehtinen. Kontrabassosta tuli sittemmin Herralan pääsoitin.


title: Ville Herrala

text: Herrala soittaa/on soittanut useissa suomalaisissa yhtyeissä, mm. PLOP, Innanen 10+, Jukka Eskola Soul Trio +1, Jukka Perko Jazztet, Attacus, Lightboxer, Valtteri Pöyhönen Nonet, Sami Pitkämön Orkesteri, Jukka Eskola Orquesta Bossa, Teemu Viinikainen Trio, Esa Pietilä Trio, Tokka, Mikko Hassinen Muuntaja, Ahava, Joonatan Rautio Trio, Aleksi Ahoniemi Quartet, Reactor-5, Teemu Mattsson Quintet, Korma, Piirpauke, Jukka Perkon Viisikko ja U-Street All Stars. Hän on esiintynyt mm. Benny Golsonin, John Tchicain, Joshua Redmanin, Jerry Bergonzin, Uri Cainen, Jim Blackin, Ben Monderin, Phil Markowitzin ja Cuong Vu:n kanssa.


title: Robert Jenkins (merimies)

text: Robert Jenkins oli 1700-luvulla elänyt merenkulkija. Hänet muistetaan erityisesti miehenä, joka antoi nimen brittien Espanjaa vastaan käymälle sodalle Jenkinsin korvasta.


title: Robert Jenkins (merimies)

text: 9. huhtikuuta 1731 Robert Jenkinsin priki "Rebecca" oli matkalla Jamaikasta Lontooseen, kun Espanjan rannikkovartioston alus "San Antonio" (alias "Isabela") nousi "Rebeccaan" lähellä Havannaa. Jenkinsin mukaan espanjalainen kapteeni Juan de León Fandiño ryösti hänen lastinsa, syytti Jenkinsiä salakuljetuksesta, Britannian ja Espanjan välisen kauppaoikeussopimuksen rikkomisesta ja merirosvouksesta ja leikkasi hänen toisen korvansa irti. Jenkins ei antanut tätä koskaan anteeksi, vaan kanniskeli korvaa mukanaan kertoen tarinaansa, kampanjoiden Espanjaa vastaan ja vedoten jokaiseen mahdolliseen korkeampaan tahoon. Myöhemmin esitellessään korvaansa parlamentin alahuoneelle Jenkins kertoi Fandiñon loukanneen sanallisesti myös kuningasta. Brittilehdistö asettui voimakkaasti Jenkinsin puolelle ja vaati sotaa tästä ja muista vastaavista tapahtumista. Poliittisena syynä sodalle oli orjien ja tavaroiden kauppaoikeussopimus "asiento", jonka perusteella britit saivat luvan kuljettaa Amerikkaan rajattoman määrän orjia sekä sovitun määrän kauppatavaraa. Britit eivät olleet enää tyytyväisiä sopimuksen asettamiin rajoihin ja Espanjan harrastamaan merivalvontaan. Britannia julisti sodan Espanjalle lokakuussa 1739. Jenkinsistä ei tiedetä mitään muuta.


title: Robert Jenkins (merimies)

text: "Korvan vuoksi käydyssä sodassa" menestynyt englantilainen kaappari Thomas Frankland kaappasi Fandiñon komentaman saattueen 15. kesäkuuta 1742, ottaen vangiksi miehen, jota tuolloin pidettiin syypäänä sotaan. Myöhemmin sodan jälkeen Jenkinsin kertomaa tarinaa tai osia siitä on ruvettu pitämään myyttinä.


title: Robert Jenkins

text: Robert Jenkins voi tarkoittaa seuraavia henkilöitä:


title: Mirabel

text: Mirabel on kaupunki Kanadassa, Quebecin provinssissa. kaupunki kuuluu Montrealin suur-kaupunkialueeseen. Kaupunkia ympäröivää kuntaa kutsutaan myös samalla Mirabelin nimellä. Kaupungin väkiluku oli vuonna 2006 suoritetussa väestönlaskennassa 34 626. Vuodesta 2001 kaupungin väkiluku kasvoi 26,8 prosenttia ja oli näin ollen Kanadan nopeimmin kasvava kaupunki. Kaupungin alueella sijaitsee Montréal-Mirabelin kansainvälinen lentoasema.


title: Mirabel

text: Mirabelin ystävyyskaupunki on Ranskassa sijaitseva Châlons-en-Champagnen kaupunki.


title: Mirabel

text: Mirabel luotiin yhdistämällä useita maalaiskuntia. Yhdistetyt maalaiskunnat ja niiden perustamisvuodet: Saint-Augustin (1855), Saint-Benoît (1855), Saint-Hermas (1855), Saint-Janvier-de-Blainville (1855), Sainte-Scholastique (1855), Saint-Canut (1857), Sainte-Monique (1872) ja Saint-Janvier-de-la-Croix (1959). Uutta aluetta kutsuttiin aluksi nimellä "Ville de Sainte-Scholastique", mutta nimi muutettiin Mirabeliksi vuonna 1973. Kaupungin suunnitelmissa oli rakentaa maailman suurin lentoasema ja ilmailuteollisuuden keskittymä. Mirabelin lentoasema avattiin käyttöön vuonna 1975, mutta 1970-luvun öljykriisin ja matkustajaliikenteen vähentyessä suunnitelmat eivät koskaan toteutuneet. Lopulta vuonna 2004 lentoasema suljettiin matkustajaliikenteeltä ja on nykyään ainoastaan rahtiliikenteen käytössä.


Québec City Jean Lesagen kansainvälinen lentoasema (, tunnetaan myös nimellä: "Québec/Jean Lesage International Airport"; ) sijaitsee noin 11 kilometriä lounaaseen Québecin kaupungista Québecin provinssissa, Kanadassa.


title: Québec City Jean Lesagen kansainvälinen lentoasema

text: Lentoaseman kautta kulki 1 022 862 matkustajaa vuonna 2008. Matkustajamäärä oli 17 % suurempi kuin edellisenä vuonna.


text: Kaksi vuotta Charles Lindberghin välilaskuttoman lennon Atlantin ylitse vuonna 1927 Québeciin rakennettiin ensimmäiset lentokonehangaarit. Lentokenttää käytettiin pääasiassa talvisaikaan postin kuljettamiseen. Vuonna 1943 lentoaseman kiitoteille ja rullausteille asennettiin valaistus. Candian Pacific Airlines oli ensimmäinen kaupallinen yhtiö, jolla oli reittiliikennettä Montréalin, Québecin, Mont-Jolin ja Sept-Îlesin välillä. 1950-luvun puolessa välissä Trans-Canada Air Lines ja Quebecair aloittivat reittiliikenteen asemalle. 17. joulukuuta 1954 lentoaseman ensimmäinen matkustajaterminaali avattiin käyttöön. Ensimmäiset suihkukoneet aloittivat liikennöinnin asemalle 1964. Vuonna 1973 asemalle valmistui uusi terminaalirakennus. Vuosina 1981, 1982 ja 1984 asemalla suoritettiin useita perusparannuksia ja rakennettiin uusia yhdysteita seka lentokoneramppeja. Vuonna lentoaseman uudeksi nimeksi valittiin "Jean Lesagen kansainvälinen lentoasema" ja muutettiin nykyiseen muotoonsa vuonna 2008.


Saskatoon John G. Diefenbakerin kansainvälinen lentoasema (, tunnetaan myös nimellä "Saskatoon International Airport") on lentoasema Kanadan Saskatchewanin provinssissa, noin 5,6 km Saskatoonin kaupungista luoteeseen. Kenttää ylläpitää "Saskatoon Airport Authority". Kenttä on nimetty Kanadan 13. pääministerin John Diefenbakerin kunniaksi.


title: Saskatoon John G. Diefenbakerin kansainvälinen lentoasema

text: Saskatoonin lentoaseman juuret juontavat vuoteen 1913, jolloin kaupunki määritteli pienen alueen kaupungin ulkopuolelta ilmasatamaksi (tuohon aikaan lentokenttiä kutsuttiin Kanadassa ilmasatamiksi). Vuonna 1922 kaupungin alueella oli jo kaksi kaupallista ilmasatamaa. Kanadan valtion ja Saskatoonin yhteistyössä 1. heinäkuuta 1929 ensimmäinen virallinen ilmasatama avavattiin nykyisen lentoaseman paikalla. Seuraavan vuoden kesäkuussa lentoasemalle asennettiin valaistus. Samana vuonna Western Canada Airways aloitti postiliikenteen läntiseen Kanadaan. Liikenne tosin lopetettiin 31. maaliskuuta 1932 taloudellisen taantuman vuoksi. Vuosina 1938 ja 1939 lentoasemaa laajennettiin, kolme uutta kiitotetä valmistuivat valtion ja kaupungin yhteisrahoituksella. Toisen maailmansodan aikana lentoasema oli Kanadan ilmavoimien käytössä, lähinnä koulutuskäytössä.


text: Vuonna 1946 lentoasema palautettiin siviililiikenteen käyttöön ja 1948 kiitoteille 08 ja 32 asennettiin mittarilähestymisjärjestelmä. Vuoden 1947 heinäkuussa Trans-Canada Air Lines aloitti reittilennot asemalta Vancouveriin ja Torontooon Douglas DC-3 -koneilla. Vuonna 1950 koneet vaihtuivat uudempiin DC-4 North Star -koneisiin. Lokakuussa 1950 Kanadan ilmavoimat perustivat asemalle lentokoulutuskeskuksen. Syyskuussa 1954 lentoasema sai kansainvälisen statuksen ja passintarkastuspisteen. Uusi terminaali valmistui vuonna 1955. Vuonna 1967 ensimmäiset suihkukoneet aloittivat liikennöinnin asemalle, Trans-Canada Air Lines lensi kentälle käyttäen Douglas DC-9 koneita. 29. marraskuuta 1975 lentoasemalle valmistui jälleen uusi terminaali ja vanha terminaali peruskorjattiin toimistoiksi hallinnollisiin tehtäviin. 23 heinäkuuta 1993 Saskatoonin lentoasema nimettiin uudelleen Kanadan 13. pääministerin kunniaksi "Saskatoon John G. Diefenbakerin kansainvälinen lentoasema"ksi.


title: Dainora Alšauskaitė

text: Dainora Alšauskaitė (s. 22. lokakuuta 1977 Zarasai) on liettualainen suunnistaja. Seuratasolla hän edustaa Södertälje Nykvarn Orienteringia. Aikaisemmin hän edusti OK Ravinenia.


title: Dainora Alšauskaitė

text: Roskilden EM-kilpailuissa 2004 Alšauskaitė voitti keskimatkalta hopeaa. Sprintissä hän sijoittui yhdeksänneksi, viestissä kymmenenneksi ja pitkällä matkalla 17:nneksi. Västeråsin MM-kilpailuissa 2004 hän sijoittui viestissä 12:nneksi ja sprintissä 13:nneksi. Keskimatkalla hän karsiutui finaalista.


title: HMS Virago (R75)

text: HMS Virago (viirinumero R75) oli Britannian Kuninkaallisen laivaston V-luokan hävittäjä, joka palveli toisessa maailmansodassa ja sen jälkeen tyypin 15 nopeaksi sukellusveneentorjuntafregatiksi muutettuna, jolloin sen viirinumero vaihdettiin F76:ksi.


title: HMS Virago (R75)

text: "HMS Virago" liitettiin palvelukseen otettaessa yhdessä sisaralustensa kanssa muodostamaan Kotilaivaston 26. Hävittäjälaivueeseen, jonka mukana alus suojasi Jäämeren saattueita sekä lentotukialuksia näiden suorittaessa rynnäköitä Norjan rannikolle.


title: HMS Virago (R75)

text: "HMS Virago" siirtyi laivueen mukana Itä-Intian laivastoon vuoden 1944 lopulla. Alukset osallistuivat iskuihin Malesian ja Borneon rannikon kohteisiin. Alus osallistui 16. toukokuuta 1945 Malakan salmen taisteluun yhdessä "HMS Saumarezin", "HMS Verulamin", "HMS Venuksen" ja "HMS Vigilantin" kanssa. Taistelun aikana upotettiin keisarillisen Japanin laivaston raskas risteilijä "Haguro".


title: HMS Virago (R75)

text: "HMS Virago" muutettiin vuosien 1952-1953 vaihteessa Chathamin telakalla Tyypin 15 -fregatiksi, jossa yhteydessa aluksen viirinumero vaihtui F75:ksi. Alus palveli 1960-luvun alussa 17. fregattilaivueessa.


title: HMS Virago (R75)

text: Alus myytiin romutettavaksi Shipbreaking Industriesille Faslaneen, jonne se saapui 4. kesäkuuta 1965.


title: HMS Verulam

text: HMS Verulam (viirinumero R28) oli Britannian Kuninkaallisen laivaston V-luokan hävittäjä, joka palveli toisessa maailmansodassa ja sen jälkeen tyypin 15 nopeaksi sukellusveneentorjuntafregatiksi muutettuna, jolloin sen viirinumero vaihdettiin F29:ksi.


title: HMS Verulam

text: "HMS Verulam" liitettiin palvelukseen otettaessa yhdessä sisaralustensa kanssa muodostamaan Kotilaivaston 26. Hävittäjälaivueeseen, jonka mukana alus suojasi Jäämeren saattueita sekä lentotukialuksia näiden suorittaessa rynnäköitä Norjan rannikolle.


title: HMS Verulam

text: "HMS Verulam" siirtyi laivueen mukana Itä-Intian laivastoon vuoden 1944 lopulla. Alukset osallistuivat iskuihin Malesian ja Borneon rannikon kohteisiin. Alus osallistui 16. toukokuuta 1945 Malakan salmen taisteluun yhdessä "HMS Saumarezin", "HMS Venuksen", "HMS Virago" ja "HMS Vigilantin" kanssa. Taistelun aikana upotettiin keisarillisen Japanin laivaston raskas risteilijä "Haguro". Laivue ei siirtynyt Brittiläiseen Tyynenmeren laivastoon, vaan se palasi sodan päätyttyä Englantiin.


title: HMS Verulam

text: "HMS Verulam" muutettiin 1952 Portsmouthin telakalla tyypin 15 -fregatiksi, jossa yhteydessa aluksen viirinumero vaihtui F29:ksi.


title: HMS Verulam

text: "HMS Verulam" romutettiin 1972 J. Cashmorella Newportissa.


title: Murisijalehtisammakko

text: Murisijalehtisammakko ("Litoria raniformis") on Australiassa esiintyvä lehtisammakkolaji.


title: Murisijalehtisammakko

text: Murisijalehtisammakko on suuri lehtisammakko, se voi kasvaa jopa 10 senttiä pitkäksi nenänpäästä peräaukkoon mitattuna. Lajin ihon pohjaväri on vaaleanvihreä, sen päällä on mustia ja pronssinvärisiä lykyitä viivoja ja täpliä. Kyljissä on viivat molempaa väriä. Vatsa ja kurkku ovat vaaleita. Nuijapäät ovat myös isoja, häntä mukaan laskettuna jopa 9,5 senttiä.


title: Murisijalehtisammakko

text: Murisijalehtisammakkoa tavataan vain Australiassa. Sen levinneisyysalue mantereella ulottuu Uuden Etelä-Walesin, Victorian ja Etelä-Australian alueille. Lisäksi sitä tavataan Tasmaniassa ja joillakin Bassinsalmen saarilla.


title: Murisijalehtisammakko

text: Tulokaslajina murisijalehtisammakkoa tavataan myös Uudessa-Seelannissa, jonne se tuotiin 1860-luvulla Tasmaniasta. Nykyisin se on maan laajimmalle levinnyt sammakkolaji.


title: Murisijalehtisammakko

text: Murisijalehtisammakon mieluisinta elinympäristöä ovat suot, lammet ja järvet (erityisesti ne, joilla kasvaa ruokoa) metsässä ja rannikkoalueilla. Murisijalehtisammakko on ketterä kiipeilijä, mutta se viettää suurimman osan ajastaan tiheässä ruohikossa tai rämeisillä niityillä.


title: Murisijalehtisammakko

text: Lajin uskotaan olevan harvinaistumassa suuressa osassa sen esiintymisaluetta. Joiltakin alueilta se on kadonnut kokonaan, mutta osissa Pohjois-Victoriaa ja Etelä-Australian Riverlandissa se on paikoin yhä runsas.


title: HMS Bulldog (H91)

text: HMS Bulldog (viirinumero H91) oli Britannian Kuninkaallisen laivaston B-luokan hävittäjä, joka palveli toisessa maailmansodassa ja romutettiin pian sen loputtua.